text:
1. mars byrjar fótbóltskappingarárið aftur, og suverenu vinnararnir av 1. deild í fjør, okra drongir úr TB, taka ímóti góða, gamla fíggindanum úr Klaksvíkini, KÍ. Av tí at TB vann so suverent í fjør, so er ikki heilt frítt, at fjepparir hava góðar vónir til komandi kappingarár.
Helgi Eidesgaard hevur tí sett einum gomlum TB-kempara stevnu. Mortan Enni er íðin TB-fjeppari, og hann hevur altíð eina meining um tað, ið fyriferst í – og rundan um – TB.
HE: Mortan, TB smurdi alt og øll av í fjør, hví vóru TB so suverenir í 2014?
Eg haldi ikki, at 1. deild var so sterk seinasta ár. 1. deild hevur verid í støðugari afturgongd í fleiri ár nú. Tað finnast fleiri góð lið, tað sóu okur við Stórá seinasta ár, men tey næstbestu hjá Effo-liðunum hava trupult við at halda eina samanhangandi framgongd í 27 dystum, tað er harmiligt…
HE: Hvat heldur tú um hópin hjá TB anno 2015?
Hópurin sær spennandi út. Okur hava ikki havt nógva frágongd, og eg havi ikki sæð nýggju menninar spælt enn, men um TB’ararnir vísa eins góðan hugburð, sum teir gjørdu seinasta ár, áðrenn TB legði sjógv niður til hini liðini, so fer TB at verða ein stórur biti at svølgja hjá øllum.
HE: Patrik Johannesen kom aftur til TB í fjør summar, og fyri kortum hevur TB gjørt avtalu við Heina Mortensen, ein annar ungur leikari, okur øll kenna. Hvat hevur tað at siga, at TB megnar at styrkja liðið við ”egnum” kreftum?
TB hevur so at siga altíð, meira ella minni, havt eitt útlenskt árin á liðnum, tað liggur líkasum í okra mentan á Tvøroyri. Men óansæð, so hevur tað ein fylkjandi fyrimun, um ungir tvøradreingir og fólk úr allari oynni manna eitt lokalt ítróttarfelag, tað fær betri uppbakning í lokalsamfelagnum.
HE: Hvørjir eru – eftir tínum tykki – størstu styrkir og veikleikar hjá TB í ár?
Um okur taka støði í seinasta kappingarári, so fann TB altíð eitt eyka gear, tá spælið ikki var til vildar. Tað kendist sum, at TB var ein speedbátur, ið sigldi um kapp við eitt áttamannafar, og mann bíðaði bara til, at teir fóru at bíta frá sær. TB-liðið er nakað serstakt, ið ringt er at seta orð á, tað er onki at ivast í.
Um ein skal kalla hetta ein veikleika, veit eg ikki, kanska heldur vanbýti, tí TB hevur tveir útidystir móti teimum liðum, sum fótbóltskønir føroyingar vænta fara at liggja í niðastu helvtini. Umframt hetta skal felagið 4 ferðir í Gundadal, sum ongantíð hevur verið eitt gott stigamið fyri TB.
HE: Hvat kunnu okur fjepparir vænta okum av TB í ár á leikliga økinum?
Eg veit ikki hvat Páll Hagbert fer at stinga út í kortið, men hann hevur royndir, og TB hevur eisini dygdir til at tillaga spælið hjá sær eftir mótstøðuni, og hvussu leikgongdin einaferð kann hátta sær, um rætt verður borið at, t.e . Men um onkur situr har og væntar undirhaldandi sjampanjufótbólt í 27 dystum, so fer ein sum av torvheiðum. Hetta liggur ikki til okum.
HE: Er nakar serligur leikari, tú væntar fer at gera um seg á TB-liðnum í ár?
TB hevur fleiri góðar leikarar. Fyri at taka ein burturúr, so haldi eg, at Heini Mikal Mortensen gjørdi tað sera gott seinasta ár. Hann vísti, at tað var ein feilur av undangongumonnunum hjá Páll Hagbert at hava hann á bonkinum. Hann verður eitt positivt innskot.
HE: Hevur tú nøkur góð ráð til dagsins TB-hóp? Og til okum fjepparar?
Poul Holm, sum var ein av undangongumonnunum í TB, segði einaferð, at ein skal duga at sigra uttan at gerast orðstórur og eisini at tapa uttan at knarra. Hetta er ringt hjá øllum at halda, men eini góð ráð eru tað so í øllum førum.
HE: Størsta klisjéin, ið verður spurd áðrenn hvørt kappingarár skal sjálvandi eisini við. Hvar væntar tú, at TB fer at liggja á stigatalvuni, tá hetta kappingárið er liðugt?
Eg timi ikki á spáa um úrslit, tí internetið gloymir ongantíð, og alt verður brúkt móti einum. Enda okur nr. 8 verði eg fegin.
HE: Hvør heldur tú fer at vinna EFFO-deildina í ár? Og hví?
HB, tí HB er og verður sterkasta liðið í landinum, og hevur altíð staðið fyri attraktivum fótbólti, men eg unni Víkingi eitt FM-heiti nú. Sum felag hava tey eina super leiðslu, møta altíð væl upp og hava nógv lið. Alt er gott kring felagið. Soleiðis var eisini við GÍ á sinni.
HE: Hvør flytir niður? Og hví?
Tey liðini sum liggja niðast, og tí tey hava fægst stig. Mær dámar ikki at spáa um slíkt, tí tá TB er involverað, havi eg trupult við at verða objektivur. Best er bara at tiga.
Okur takka fryntliga og prátingarsama unglinginum fyri prátið. Annars hevur Mortan Enni, sambært Faroesoccer, leikt 68 dystir fyri besta liðið hjá TB, og nógvar dystir aftrat hesum hevur hann leikt fyri næst- og triðbestu liðini hjá TB.
Kelda: http://www.faroesoccer.com/player.php?PlayerName=M&gender=&_=&playerID=110


c: text/html

text:
ÍSF hevur sett sær sum mál at koma út til øll økini í landinum at kunna um virksemið hjá ÍSF.
Mikukvøldið 23. mai 2018 kl 19.00 skipar ÍSF tí fyri einum evniskvøldi í Tvøroyrar skúla. Tiltakið er ætlað nevndarlimum og ábyrgdarfólkum í ítróttafeløgunum í Suðuroy og annars øllum, sum hava hug at luttaka. Endamálið við tiltakinum er at kunna feløgini um ÍSF.
Evnini, sum verða viðgjørd, eru m.a.:
- Bygnaðurin í ÍSF
- Tryggingarviðurskiftir
- Doping
- Etisku leiðreglurnar
- Skeiðsvirksemi
- Skattur og MvG
- Rúsdrekka- og rúsevnapolitikkur
- Ítróttaravtalan
- Strandferðslukortini
- o.a.
Tiltakið byrjar klokkan 19 og er í umleið 2 tímar.
ÍSF fer eisini til:
Sands 30. mai
Higartil í ár hava vit vitjað í:
Klaksvík
Vágunum
Runavík
Tórshavn

robotstxt: allowed

filter: keep


text:
07 Vestur og Ásmund Hansen undirskrivað avtalu
Fyri løtu síðan var avtala gjørd ímillum 07 Vestur og Ásmund Hansen úr Miðvági. Sostatt er greitt at mest leikandi spælarin í fjør verður ein týðningarmikil partur av hópinum aftur í ár.
Ásmund spældi við okkum fyri fyrstu ferð í fjør, eftir at hann flutti frá barndómsfelagnum MB. Nú 20-ára gamli Miðvingurin spældi sum einasti leikari okkara allar dystirnar, bæði í 1. deild og steypakappingini umframt 2 dystir í 2. deild. Íalt heili 30 dystir.
Vit eru sera glað fyri Ásmund og ynskja honum hjartaliga tillukku og blíðan byrð!


text:
19. mai 2012
FM fyri eldru bólkarnar í amboðsfimleiki byrjaði í dag, tá kappast var um FM-heitið í øllum amboðum tilsamans.
Frá Støkk luttóku Anita, Linda Maria og Kristina í kvinnum, og megnaðu Kristina og Anita at vinna heiðursmerki og gerast ávikavist nr. 2 og 3. Katrin Wardum frá HF gjørdist føroyameistari.
Í morgin er aftur kapping, tá føroyameistarin í hvørjum einstøkum amboði skal finnast.
Úrslitini hjá Kvinnum í dag vóru annars hesi:
Sí eisini øll úrslitini hjá bæði kvinnum og monnum við at klikkja á leinkini niðanfyri!


text:
Heiðurskrossur – Stjórn ÍSF stovnaði í 1999 eina heiðursviðurkenning, sum er ein krossur at bera á bringuni, líkur krossinum í ÍSF-merkinum. Hendan viðurkenning kann latast núverandi og fyrrverandi ítróttaleiðarum. Stjórnin samtykti at heiðra fimm fólk fyri starv teirra føroyskum ítrótti at frama.
Gullmerki ÍSF’s við bjálka verður latið heiðurslimum ÍSF’s og form. tess. Starvsnevndin tekur avgerð um heiðurslimir.
Gullmerki ÍSF verður latið teimum, sum hava sitið sum formenn/forkvinnur í sersambandi undir ÍSF í fimm ár. Gullmerki ÍSF’s verður eisini latið føroyingum og útlendingum, sum hava gjørt munagott arbeiði føroyskari ítrótt til frama. Starvsnevndin tekur avgerð um hetta. Møguleiki er hjá sersambandi at tilmæla persónar.
Silvurmerki ÍSF verður latið formonnum/forkvinnum í sersambandi undir ÍSF. Verður eisini latið nevndarlimum í sersambondum, sum hava sitið meir enn fimm ár. Starvsnevndin kann eisini lata øðrum, ið hon heldur tað hava uppiborið, silvurmerkið.
Vanliga ÍSF-merkið verður uttan serligar treytir latið ítróttafólki og øðrum.
Skráseting av givnum heiðursmerkjum verður innført í serliga gerðabók og lagt á heimasíðuna.


text:
Coca Cola: VÍF – StÍF 28-30
Coca Cola: VÍF – StÍF 28-30
Strandingar høvdu lagt longu leiðina til Vestmannar í eini roynd at undirstrika sína stoltu siðvenju í steypakappingini. VÍF skuldi fáa vent eini heldur trilvandi byrjan uppá 2014, har ein javnleikur er úrtøkan úr 3 dystum.
Liðini fylgdust fyrsta korterið við VÍF undan til støðuna 9-8. So tóktist sum stígur kom í hjá StÍF, og gav hettar heimaliðnum møguleika at leggja sjógv ímillum, og var hettar júst tað sum hendi. Næstu 9 minuttirnar fekk StÍF onki mál, meðan heimaliðið sníkti seg uppá eina 13-8 leiðslu, áðrenn farið var til hálveiks við støðuni 17-11 til VÍF.
Tað sum eymerkti fyrra hálvleik var, at Flip og Sveinur høvdu gjørt ikki færri enn 9 mál í part, so ikki var ringt at meta um, hvat tosað varð um í hálvleikinum í leiðrunum báðum. Tó hevði heimaliðið eitt psygologist yvirtak, meðan StÍF skuldi til at fáa annað skinn um bak, um semifinalan ikki skuldi koma í vanda.
StÍF kom tíðliga inn í høllina aftur, og man freistaðist til at spyrja seg sjálvan, um teir mundu hava uppgivið hendan dystin, og tí bert vildu hava tað yvirstaðið beinanvegin.
Seinni hálvleikur byrjaði við at heimaliðið øktið til 19-11. So hendi tað sum flestu høvdu gitt – partvís. Strandingar løgdu mansverju á Filip. Hettar tóktist at órógva heimaliðið eins nógv og tá ungdómur ídag missir sambandið við interneti. Álopsspælið hjá VÍF steðgaði upp, og fekk StÍF tey næstu 5 málini til støðuna 19-16. Liðini skiftust síðan um at fáa mál, til støðuna 26-23 eftir 21 min. Í hesum tíðarskeiði hevði Julian hjá VÍF tó við hepnari hond steðga 2 skjótálopum hjá strandingum, sum annars kundu havt viðført ein enn minni málmun enn tey 3 málini. Seinastu 9 minuttirnir vórðu eitt stórt “beach-party”, har strandingar vendu støðuni frá at verða afturút 26-23 til at vinna dystin 29-31.
Trúgv vilji og hegni løgdu støði undir avrikið hjá strandingum. Harumframt vísti Sveinur stórspæl av slíkum slag, at bæði bonkur og verja hjá VÍF hugdu at, ístaðin fyri at gera neyðug innriv í eini roynd at steðga hansar one-man-showi.
Seinni hálvleikur varð ein stór ørkenvandring fyri heimaliði. Veit meg ikki hava sæð eitt lið av vaksnum monnum megna at verið so ofta dømt fyri passivt spæl. Har var snøgt sagt ongin leiðsla, hvørki á vølli, og enn minni á beinkinum. AT ein leikari (Sveinur) sleppur at skjóta 15 mál í einum dyst,i uttan at vera mansvardur, er flestu heimaáskoðarum ein gáta. Tóktist at verða tro kopi av dysti i Hoyvík seinata kappingarár, har vit, hóat greiða leiðslu, vórðu skotnir úr landskappingini av einum væluppilagdum Bogdan – uttan mansverju.
Okkara royndir at koma í steypafinalu mínnir ikki sørt um royndina hjá Múlamenn at fanga mánan á sinni. Mission Impossible, if you don’t go for, what is possible.
Tað er nú upp til strandingar at bjóða okkum við til semifinaluna, við at vinna á Kyndil. Tað forútsetur tó, at vit megna næstbesta liðið hjá hoyvíkingum. Og skal tað eyðnast, skal annað skinn takast um bak.


text:
Hóast dysturin móti Team Klaksvík mikukvøldið ongan týdning hevði fyri støðuna í undanspælinum, so var tað eitt vælupplagt og sigurshuga VÍF-lið, sum rann inn á vøllin í KÍ-høllini. Sum fleiri høvdu væntað, vann KÍF á Neistanum sama kvøld, og vinnur KÍF eisini á H71 leygardagin, eru VÍF og KÍF jøvn í stigum. Men tað eru úrslitini í innanhýsis dystunum millum VÍF og KÍF, ið telja, og har hevur KÍF munin og eigur tískil ovasta plássið og rættin at áseta, hvar dystirnir í finaluumfarinum skulu leikast. Vinnur H71 ella endar dysturin leygardagin javnur, eigur VÍF fyrstaplássið og rættin at áseta finaludystirnar.
VÍF-leikararnir vístu í dystinum móti Team Klaksvík, at teir eru svangir eftir at fáa fleiri sigrar og at hugurin at náa málinum er tilstaðar. Venjarin, Henrik Gerster, er sera fegin um, at leikararnir vóru so uppsettir til dystin, hóast næstan einki var at spæla fyri. Venjarin er nøgdur við tað, sum spælararnir vístu mikukvøldið og hann ivast ikki í, at allir sum ein ganga sera miðvíst eftir at fáa gullið í finaluni.
Fleiri av teimum ungu gingu undan í dystinum í Klaksvík. Tóki Seloy stóð allan dystin í málinum og hann stóð sera væl. Eitt nú tók hann trý brotskøst. Filip Jojic og Áki Egilsnes slóðaðu fyri í málskjótingini, men annars býttu 12 leikarar tey 40 málini millum sín. Agnar Joensen sat á beinkinum og Sámal Joensen spældi bara ein lítlan hálvleik. Julian Olsen hevur ein lítlan skaða í økslini frá U20 landsdystinum og fekk tí heldur ikki nógva spælitíð.
Men soleiðis sum støðan er beint nú heldur Henrik Gerster, at allir vera klárir til finaluna á páskum, eisini Hanus Christophersen, sum meiddi fótin í venjing beint uppundir U20-landsdystirnar.
Tað verður ikki fyrr enn leygardagin, at vit vita, hvar finaludystirnir verða leiktir. Endar VÍF ovast, ger liðið av, hvussu leikast skal. Verður kollfirðingar ovast, gera teir av, um t.d. fyrsti dystur skal leikast í Kollafirði ella í Vestmanna.
Hondbóltssambandið hevur ásett nær FM-finalurnar vera. Skírisdag 17. apríl kl. 16.00 verður fyrstu FM-finaluna hjá kvinnum og hjá monnum verður fyrsta FM-finalan sama dag kl. 19.00. Onnur finala hjá kvinnum verður leygardagin 19. apríl kl. 16.00 og onnur finala hjá monnum verður sama dag kl. 19.00. Møguliga triðja finala hjá kvinnum verður mánadagin 21. apríl kl. 16.00 og møguliga triðja finala hjá monnum verður sama dag kl. 19.00.
Team Klaksvík – VÍF 24 -40 (14-20) Dómarar: Dánjal Samuelsen og Uni Wardum
Málskjúttar Team Klaksvík: Sámal á Tjaldrafløtti 11, Andrias Ellingsgaard 4, Otto Jacobsen 2, Vilhelm Vilhelmsen 2, Dusko Petrusic 2, Jens Pauli Mohr 2 og Beinir Johannesen 1.
Máljúttar VÍF: Filip Jojic 9, Áki Egilsnes 6, Sámal Joensen 3, Julian Olsen 3, Mads Eriksen 3, Bjarni Djurhuus 3, Sámal Jákup Djurhuus 3, Andrias Eriksen 2, Teis Ramussen 2, Sjúrður Nielsen 2, John Nielsen 2 og Joen Pauli Høgnesen 1.


text:
Vit vistu, at dysturin mikukvøldið í Vestmanna móti Team Klaksvík fór at verða ein trupul dystur. Team Klaksvík jagstar framvegis sín fyrsta sigur og síni fyrstu stig, og hóast VÍF liggur nummar tvey á stigatalvuni, so vistu klaksvíkingar, at vestmenningar kunnu gerast sárbærir í einum so týðandi dysti. Hópurin hjá VÍF er ikki stórur og leikararnir brúka nógva orku í hvørjum dysti, har fleiri mugu spæla nærum allar 60 minuttirnar í hvørjum dysti, bæði í álopi og verju. At vestmenningar í seinastu dystunum høvdu gjørt nógvar tekniskar feilir gjørdi ivaleyst eisini sítt til, at Team Klaksvík tevjaði ein sigur.
Tað vísti seg eisini frá byrjan, at klaksvíkingar ætlaðu sær norður aftur við báðum stigunum. Teir løgdu seg á odda í fyrra hálvleiki og hildu leiðsluna langt, langt inn í seinna hálvleiki. Hálvleiksstøðan var 15-17 til Team Klaksvík.
Hesin næsti dysturin móti klaksvíkingur í ár var heilt øðrvísi, enn fyrsti dysturin í Klaksvík. Tá var VÍF á odda 21-12 í fyrra hálvleiki og vestmenningar kundu so taka sær av løttum í seinna hálvleiki og vunnu 31-21.
Í seinna dystinum fór VÍF ikki fram um fyrr enn 12 minuttir vóru eftir av dystinum, tá støðan gjørdist 28-27. Team Klaksvík javnaði til 28-28 tá seks minuttir vóru eftir. Ein minutt seinni legði VÍF seg á odda 29-28. So gjørdist støðan 30-28. Team Klaksvík fekk brotskast tá tríggir minuttir vóru eftir og støðan varð 30-29. Men Filip Jojic og Andrias Eriksen vóru væl fyri hesar seinastu minuttirar. Filip skeyt sítt triðja mál á rað og økti leiðsluna 31-29. Seinastu tveir minuttir staðfesti Andrias sigurin við trimum málum á rað. Team Klaksvík fekk eitt mál í seinasta minuttinum og endaliga støðan gjørdist 34-30.
Ein góður sigur, har stigini taldu meira enn ein vælspældur dystur.
“Dysturin móti Team Klaksvík, fer neyvan í bøkurnar sum tann besti hjá VÍF. Dysturin var merktur av nógvum villum, bæði í verju og eisini tá vit vóru fríir til skot,” segði Ingi Olsen, venjari, eftir dystin.
“Hetta ger so eisini, at vit loyva Team Klaksvík at føra mest sum allan dystin. Tað gjørdi eisini, at Team Klaksvík fekk trúnna uppá, at teir væl kundu vinna dystin, og tað mundu teir so eisini gjørt. Men Team Klaksvík hevði ikki orkuna at koyra dystin allan vegin og móti endanum fingu vit typt tey holini, sum vóru, og kláraðu at renna teir niður,” sigur Ingi Olsen.
Ingi Olsen sigur, at alt í alt var hetta ein ikki serliga góður dystur, men har VÍF hóast alt kláraði at standa saman, tá liðið allar mest hevði tørv á tí.
“Vit liggja á einum góðum øðrum plássi, men verða andaðir í nakkan av fleiri øðrum liðum. Longu sunnudagin skulu vit jú aftur í eldin, og tað verður nakað truplari dystur, enn tann móti Team Klaksvík,” sigur Ingi Olsen.
VÍF-Team Klaksvík 34-30
Rúni Joensen 1, Sjúrður Olsen 5, Danny Brandt, Hanus Christophersen 3, Julian Olsen 3, Áki Egilsnes 10, Andrias Eriksen 6, Jón Müller, Niklas Simonsen, Tóki Seloy og Filip Jojoc 6.


text:
Stigvís avvenjing gevur besta úrslitið
Seinasta kanningin hjá Fólkaheilsuráðnum vísti at 18% av føroyingum omanfyri 18 ár roykja dagliga. Nógv, sum roykja, ynskja at leggja av. Men tað kann vera trupult at eydnast við at leggja av. Skal tað eydnast, er umráðandi at løtan, er tann rætta fyri teg.
Motivatiónin hevur alt at siga. Hesir 3 spurningarnir kunnu hjálpa tær at meta um tína motivatión:
Nyttar tað?
Fari eg at klára tað?
Loysir tað seg?
Eitt avgjørt ja til allar spurningarnar er altavgerandi fyri, at tú klárar at broyta tínar vanar. Svarar tú ikki beinanvegin ja til allar spurningarnar, er løtan kanska ikki tann rætta. Einki er verri fyri motivatiónina enn ein hálvhjartað roynd, sum endar galið.
Er svarið avgjørt ja til allar spurningarnar, kunnu vit vísa á, at stigvís minking gevur besta úrslitið. At minka um roykingina í smáum er eitt vælumtókt alternativ til at leggja av her og nú. Hetta er ein fyrireikingartíð, har tú kanst uppbyggja motivatiónina og tilvitanina um roykingina, samstundis sum tú so smátt lærir teg at fáa stýr á trongdini og venur kroppin av við nikotinið. Eitt tíðarskeið á umleið 10 dagar verður viðmælt til stigvísu minkingina.
Sundhed.dk hevur eitt 10 dags programm til at leggja av at roykja. Fólkaheilsuráðið hevur latið hetta umseta, og programmið er tøkt á okkara heimasíðu.
Tað skrivar Fólkaheilsuráðið, fá meira kunning um programmið her á heimasíðuni http://www.folkaheilsa.fo/ .
Mest lisið í farnu viku
Patrik: "Eg var noyddur at venda TB bakið." (Hoyr samrøðuna)
NOVA úr Suðuroynni (48) - 16. sept. 2020
Vespureiðrið (151) - 14. sept. 2020
Dagur og vika eigur at koma við eini umbering
Samrøða: Jógvan Poulsen, USA-fjeppari
Farmurin var sandur, grús og bátar
Samrøða: Pál Weihe um Koronavirus
Úr bandasavninum: Samrøða við Havgrímur Gaasedal
Nú kemur Hannah Arendt í øllum førum til Føroyar
Á Torginum 15. sept. 2020 - Samrøða: Malvina og Niels Absalonsen
MYNDIR: Kvinnurenning í Hvalvík
Lækni í Eysturkommunu
Petur Hans Dahl. veðurfrøðingur: Veðurvánir fyri hesa vikuna (vika 38)
Brandur í Dali: Snýr alt seg um pengar?
Bergur R Dam Jensen: Aftursvar til Anniku Olsen
Janus skal skráseta staðarnøvn í Nes kommunu
Svenski forsætisráðharrin Løfven leypur á tilfluttar brotsmenn
Føroyska arbeiðið í Eliaskirkjuni 40 ár
Borgarliga kumpassin má rættast og nýggj kós setast
VIDEO: Í dag er eitt ár síðan B A og H skipaðu samgongu
Úr bandasavninum: Samrøða við Olga Jóhanna Magnussen
Annika Olsen: Heilsan til føroyskar veteranar
Hvar høvdu vit verið uttan úrslitið á fólkaatkvøðuni 14. september?
Vígsla av kirkjugarði
Samband
Postboks 226
FO-600 Saltangará


text:
Heilsan til Marius Staksberg, nú hann fór úr starvinum sum skrivari í Málráðnum.
(...)
Alt, ið fer at útdýpa mannasál,
skal berast fram;
men tað, ið ber,
er okkara føðimál.-
Lat nýtt og gamalt berjast,
lat gamlar gøtur herjast,
lat allar viljar møtast.
(...)
Brot úr yrkingini "Nýtt og gamalt" (1916) eftir Gudmund Bruun (1891-1956).
Málið skal bera tað fram, sum skal menna okkum sum fólk og tjóð. Øll eiga málið, og vit skulu lata allar viljar møtast.
Hesi orð lýsa væl hetta málstarvið, sum Marius hevur røkt í meira enn 20 ár. Tað er ikki hvørsmansføri at røkja eitt tílíkt starv, har allir viljar skulu møtast, men tað blíðkar fyri hugagóðum monnum, og Marius hevur røkt starvið fram úr væl, og grundina hevur hann lagað góða, so onnur kunnu taka við.
Marius tók við starvinum sum skrivari í Málnevndini í 90-árunum, fyrst sum avloysari og síðani í føstum starvi. Og tá Málnevndin varð niðurløgd og Málráðið sett á stovn 1. januar 2013, helt hann fram sum skrivari í Málráðnum.
Hesi árini hevur Marius svarað spurningum í túsundatali, enntá í tíggjutúsundatali. Hann hevur smíðað eina rúgvu av føroyskum orðum og eisini skrivað eina rúgvu av áhugaverdum greinum um mál og málrøkt – fleiri av teimum liggja á heimasíðuni hjá Málráðnum.
Alt hetta hevur Marius ótroyttiliga gjørt, tí hann brennir fyri føroyska málinum. Hann brennir fyri at røkja, menna og verja føroyska málið, sum tað stendur í endamálsorðingini fyri Málráðið.
Tí tað er júst, sum Gudmund Bruun sigur: Tað er málið, sum skal bera tað fram, sum fer at útdýpa mannasál.
Myndin er frá fráfaringarløtuni, sum var hildin á Føroyamálsdeildini mikudagin 24. juni.


text:
Tá ið trøll fara á flog
Tá ið trøll fara á flog er ein lýrisk frásøgn, sum fer fram í Føroyum. Kann líkið av einum barni fáa tvær ættir, sum leingi hava ligið í stríði, at sættast? Kunnu børn fáa fedranna fíggindskap at leggja seg?
Í tí løtu, tá ið lív týnist, og lív endurføðist, og himmal og jørð renna saman, tekkist ikki, hvar jørðin endar, og himmalin tekur við.
Har, sært tú ævinleikan við berum eygum.
Hann fyllir og flýtur, angar og rúmkast, tungur og vætumikil.
Í lýsingini lættir hann.
Ævinleikin fevnir um seg sjálvan og smoyggir sær inn um eygað.
Eingin sær hann.
Kennir bara tyngdina, áðrenn eyguni leggjast saman og um ævir gerast partur av eygunum á náttarhimlinum.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Tað, sum vit hvørki kunnu tosa um ella tiga við
Líka síðan eg sum óviti fyrstu ferð sá myndir-nar av dungunum av líkum í týningarlegunum, sum bara vóru húð og bein, tykjast tær enn líka ófatiligar, og onkursvegna hevði tað eisini tókst sum ein háðan av ofrunum at siga seg duga at greina hesa marru.
Hetta merkir ikki, at vit skulu seta hugsanarbann, og at vit skulu gevast at royna at fata tað ófatiliga, tí sjálvandi skulu vit víðka fatanarøkið, men eg haldi, at tað er vandamikið, bæði fyri okkara samfelag sum heild og fyri einstaka menniskjað, av skærari mentanarligari hugmóð ikki at vilja viðurkenna, at ein óndskapur er til, sum, sjálvt um hann ikki er at skilja, kortini er líka veruligur sum Íshavið og Empire State Building.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Gilbert kennir á sær, at um tað er nakrastaðni, hann hevur møguleika at fáa meira at vita um pápan, so er tað á ovasta lofti. Ein dagin byrjar okkurt løgið at henda, ein gátufør ketta, sum kemur fram allastaðni, har tað tykist ógjørligt at koma fram, ein gomul omma tykist kunna lesa tankar. Og knappliga finnur hann myndabókina hjá pápanum! Men okkurt er við myndunum, sum ikki er, sum tað eigur at vera. Hann kann bara ikki koma á, hvat tað er...
Fleiri kenna ivaleyst bøkurnar hjá Lauru Trenter. Hon skrivar krimikendar søgur, sum eru væl dámdar millum stór børn og ung.
Henda er eitt sindur øðrvísi: hóast hetta í grundini er ein krimi, hevur Laura Trenter í hesari bókini brúkt fotomyndir, sum so at siga blanda seg upp í loysnina av málinum, men mangan ørkymla tær meira enn gera nakað greiðari, og tað ger bókina nógv meira spennandi at lesa.
Aftur


text:
Ein hjartanemandi søga um sorg, einsemi og happing. Søgan er um gentuna Mo, sum kemur nýggj í ein flokk; í staðin fyri at siga frá, hvaðan hon kemur og hvat hon hevur upplivað, byrjar hon at lúgva og finna uppá søgur ...
Happy er ein væl skrivað bók á einføldum og løttum máli. Høvundurin megnar sera væl at lýsa innara uppreisturin í høvuðspersóninum eins og ytra ruðuleikan, hon kemur sær í, tí í staðin fyri at síggja í eyguni, tað, sum er farið fram, finnur hon uppá søgur. Tí handan alt fjalir seg ein syrgilig søga.
Søgan er nútíðarlig og fangandi.
Bókin fekk í 2007 Brageprisen, sum er ein stór viðurkenning í Noregi.
Aftur


text:
V. U. Hammershaimbsgøta 18, FO-100 Tórshavn
Um tú kemur á lesistovu okkara í vanligari upplatingartíð, er tað ókeypis at læna tey savnsskjøl, ið tú ynskir at síggja, og brúka tey á lesistovuni. Eisini veita vit ókeypis vegleiðing á staðnum um neyðugt. Stutt sagt er vanligt brúk á lesistovuni ókeypis.
Fyri aðrar tænastur, sum til dømis, skanningar/avrit av savnsskjølum, útvegan av váttanum ella skjalasavnsrannsóknir (kanningararbeiði) - tvs. har starvsfólk á Tjóðskjalasavninum skulu leita fram, og/ella transskribera (avskriva) savnsskjøl fyri viðskiftafólk – verður álagt eitt gjald.
Vanligu prísir fyri slíkar tænastur eru:
Vitjandi á lesistovuni gjalda ikki fyri vegleiðing og lesistovulán.
(Tó mugu vitjandi gjalda fyri skjalasavnsrannsóknir (kanningararbeiði), ið starvsfólk gera fyri tey.)
Samband:
Tú kanst venda tær til Tjóðskjalasavnið, um so er, at tú hevur spurningar, ella ynskir fleiri upplýsingar viðv. prísum fyri tænastur (eisini prísir fyri tænastur viðvíkjandi kt-skipanir/skjøl):


text:
Til aðalfund Ítróttasamband Føroya 28. mai 2004 helt
Heðin Mortensen, ÍSF-forseti hesa formansfrágreiðing:
Formansfrágreiðing 2003-2004
Tað er at fegnast um, at ítróttur og rørsla tykjast gerast ein alt størri partur av gerandisdegnum hjá hvørjum einstakum føroyingi. Bæði hjá teimum, ið sjálvi íðka ítrótt, ella eru við í tí stóra sjálvbodna arbeiðinum, ið verður gjørt innan ítróttin kring landið. Og hjá teimum, ið fylgja við, og hava áhuga fyri ítróttarligu avrikunum hjá feløgum og einstaklingum.
Fjølmiðlarnir eru hvønn dag á tremur av tíðindum frá ítróttarheiminum, og lítil ivi er um, at tey eru mong, ið hava serligan áhuga fyri júst tí partinum av tíðindunum, sum snýr seg um ítrótt.
Jú, ítróttarørslan er ein sonn fólkarørsla. At eitt so lítið samfelag skal hava so nógv ítróttarligt virksemi er ivaleyst eindømi. Hetta virksemið er treytað av, at einstaklingar kring landið taka uppgávurnar í einum ítróttafelagi uppá seg. Sjálvbodnu kreftirnar eiga heilt einfalt lívið í ítróttinum.
Vit hava í øktan mun lagt til merkis, at landsmyndugleikarnir geva ítróttini størri ans. Skilt á tann hátt, at teir í øktan mun ynskja at gagnnýta dynamikkin í ítróttini, og ta betringina av fólkaheilsuni, ið ítróttin gevur ungum og gomlum kring landið. Vit innan ítróttarørsluna fegnast sjálvsagt um, at alt fleiri fáa eyguni upp fyri ítróttinum.
Men samstundis mugu vit mina á, at umhvørvið í sjálvbodnu ítróttarørsluni er minst líka viðkvæmt sum umhvørvið í náttúruni. Tað er eingin sjálvfylgja, at ítróttarvenjingar og -kappingar verða fyriskipaðar. Tað er eingin sjálvfylgja, at ítrótturin hevur amboð og verkløg. Og tað er eingin sjálvfylgja, at feløg og landslið eru í fremstu røð í marknaðarføringini av Føroyum uttanlands.
Hetta viðkvæma sjálvbodna umhvørvið innan ítróttin tolir ikki, at eitt nú landsmyndugleikar vilja eyðræna tað, fyri at fáa nógv burturúr fyri lítið.
Tað er av alstórum týdningi, at allir myndugleikar standa saman um at verja sjálvbodnu ítróttarørsluna. Tann týdningur, sum hon hevur fyri samfelagið sosialt og heilsuliga, kann ikki gerast upp í krónum og oyrum. Samstundis ber ikki til at keypa seg til ta orku og tann eldhug, ið verður lagt í tað sjálvbodna arbeiðið.
Onkur hevur tikið til, at sjálvboðið arbeiðið er tað, ið vit ikki høvdu gjørt, um vit fingu løn fyri tað. Og soleiðis er tað mangan. Gleðin í ítróttarligum arbeiði kemst av at síggja fólk venja og kappast, ella at síggja rómin, tá ítróttarligu avrikini eru góð.
Býtið av landskassastuðli
Stuðulin til ÍSF á fíggjarlógini fyri 2003 var 2 mió. kr. Hetta er sama upphædd, sum hevur verið tillutað okkum nú í nógv ár. Peningurin er játtaður til rakstur av ÍSF og sersambondunum. Aðrar mettar inntøkur eru 500 túsund krónur í limagjaldi, gjøldum frá útvarpi og sjónvarpi, Happadráttargrunninum og øðrum.
Soleiðis verður samlaða inntøkan 2,5 mió kr. 1,1 mió. kr. verða nýttar til rakstur, og síðani verður restin býtt millum sersambondini soleiðis:
Ítróttarferðir
Umframt játtanir til ÍSF, FSF og ÍSB játtaði løgtingið í 2003 3,7 mió. krónur til ítróttaferðir innanlands. Henda upphædd var umleið 2 mió. kr. hægri enn undanfarin ár.
Orsøkin til hækkingina er nýggja kortskipanin til ítróttaferðir. Gamla skipanin, har ítróttafeløgini nýttu sonevndar „gular seðlar“ at ferðast við, varð avloyst av eini skipan, har ítróttafólk ístaðin fingu elektronisk kort at ferðast við. Við skipanini ber til hjá ítróttafólki at ferðast til kappingar og venjing.
Fyrimunirnir eru eyðsýndir. Við elektronisku kortunum ber til at skráseta, hvør hevur ferðast hvar og at lesa hetta inn í eina telduskipan.
Nýggja skipanin hevur lætt um hjá ítróttarleiðarum og einstaklingum, ið ferðast til ítróttatiltøk kring landið. Samstundis fer at bera til framyvir at gera sær eina greiða mynd av, á hvørjum farleiðum ferðingin í ítróttarørindum fer fram.
Við gomlu avtaluni bar illa til at hava eftirlit við, hvør ferðaðist í ítróttaørindum.
Ein partur av avtaluni við almennu myndugleikarnar var, at Ítróttasamband Føroya tók á seg fulla fíggjarliga og umsitingarliga ábyrgd av skipanini við ítróttaferðum. Eftir drúgvar samráðingar varð avtala undirskrivað við Strandfaraskip Landsins um flutning av ítróttafólki. Skipanin varð sett í verk 1. februar 2003. Í allari tilgongdini legði ÍSF dent á at gera eina skipan, ið stimbraði ítróttarligum virksemi – serliga í útjaðarinum, og har gott eftirlit var við, hvussu skipanin varð nýtt.
Í játtanini varð heimilað landsstýrimanninum í Mentamálum at flyta peningin, ið ikki varð nýttur til ítróttaferðir til ÍSF. Men val varð útskrivað í úrtíð, og tí var eingin, ið kundi gera hesa flyting. Úrslitið var, at ítrótturin misti umleið 500.000,- kr. í 2003.
Í fíggjarlógini fyri 2004 hevur tingið so valt at skera játtanina til ítróttarferðir við 300.000,- kr.
Í 2003 kendi ÍSF tað sum sína uppgávu at tryggja, at nýtslan til ítróttaferðir ikki fór út um játtanina í tí trúgv, at eitt møguligt yvirskot onkursvegna kom ítróttinum til góða, men soleiðis bleiv ikki. Og tí kann sigast, at støðan líkist tí, ið var við gomlu skipanini, har játtanin frá landinum fylgdi nýtsluni.
Framyvir er tí ilt at meta um, hvørt ÍSF fer at síggja tað sum sína uppgávu at avmarka nýtsluna til tað, ið játtað er av tinginum. Hetta tí, at tingið hevur valt at geva ÍSF stríðið av at umsita skipanina, meðan fíggjarligi ágóðin av einum møguligum yvirskoti er skerdur.
Ítrótta- og ungdómsráðgevin
Ítróttasamband Føroya hevur síðani heystið 2002 havt ein ítrótta- og ungdómsráðgeva. Talan er um eina royndarskipan, ið endar á heysti 2004.
Ráðgevin verður fíggjaður av tí partinum av veddingarpeninginum, sum Mentamálaráðið umsitur. Ráðgevin hevur farna tíðarskeiðið loyst ymsar uppgávur fyri ÍSF. Nevnast kunnu samskifti og samstarv við feløg, sersambond, altjóða felagsskapir og almennar myndugleikar.
Ítróttasamband Føroya vónar, at Mentamálaráðið onkursvegna fer at gera sítt til, at skipanin kann halda fram. Skjøtul er settur á nógvar nýggjar verkætlanir innan- og uttanlands, ið fara fyri bakka, um skipanin við ítrótta- og ungdómsráðgevanum ikki heldur fram.
Norðurlendskur stuðul
Norðurlendska Ráðharraráðið lutar á hvørjum ári eina játtan sundur millum Ísland (50%), Grønland (22%) og Føroyar (28%). Dentur verður lagdur á, at stuðul serliga verður latin til tiltøk fyri ung, og at kynsbýtið er javnt.
Stuðulin var hesu ferð býttur soleiðis:
Veddingin
Veddingarlógin í Danmark varð endurskoðað á vári 2003, og hevði hetta við sær, at Fólkatingið viðtók eina nýggja veddingarlóg. Danska veddingarlógin
umfatar nú ikki veddingina í Føroyum, og eru Føroyar tí ikki við í danska veddingarlyklinum, men fara úr, og mugu sostatt hava eina seravtalu við donsku tipstænastuna. Ítróttavedding tók beinanvegin upp samráðingar við leiðsluna í Dansk Tipstjeneste, og nýggjur sáttmáli varð undirskrivaður í Havn í juli 2003.
Nýggju viðurskiftini hava við sær, at Føroyar nú fáa ágóða eftir teirri upphædd, sum spæld verður fyri her heima. Somuleiðis er skipað fyri, at Føroyar, frá 1. august 2003, ikki skuldu gjalda avgjald til danska statin.
Nýggja avtalan varð løgd fyri landsstýrið til góðkenningar, men tað vóru tvey viðurskifti, sum landsstýrið ikki kundi taka undir við. Annað var áramálið, sum lógin ásetur kann vera í mesta lagi 5 ár, og hitt er býtið av avlopinum, sum er ásett at vera innan 3. mðr. eftir roknskaparlok. Áramálið var lætt at broyta, men við tað at Dansk Tipstjeneste ikki kann geva endaliga tilsøgn um avlopið fyrr enn eftir aðalfundin hjá teimum í mei, mátti Løgtingið gera broytingar í veddingarlógini soleiðis, at teir 3 mðr. vórðu broyttir til seks, og samsvarar hetta eisini við smápartafelagslógina. Broytingaruppskot varð lagt fyri Løgtingið í nov. 2003, men datt burtur, tá val varð útskrivað í des. 2003. Uppskotið var aftur lagt fyri tingið í vár, og er nú samtykt.
2003 var fyrsta árið, har skavispøl vóru at fáa hjá føroysku veddingarumboðunum, og hetta er ein av grundunum til, at spælihugurin hevur verið so góður, sum úrsltið í roknskapinum vísir.
Peningurin fyri 2003 er júst komin til landið. Tað vísir seg, at føroyingar hava spælt so mikið nógv, at upphæddin, ið skal útlutast er nakað hægri, enn hon var undir gomlu skipanini. Hóast vit fegnast um, at upphæddin er økt, mugu vit minnast, at upphæddin sum føroyingar nú fáa, er tengd at spælinum í Føroyum og sveiggjunum í føroyska búðskapinum.
Tí er tað torført at meta um, hvussu stór upphæddin verður frá veddingini komandi árini.
Inntøkurnar hjá Sp/f Ítróttavedding frá Dansk Tipstjeneste verða útlutaðar í tríggjar partar.
Býtið sær soleiðis út:
Ítróttasamband Føroya fær størsta partin av nettoyvirskotinum frá Sp/f Ítróttavedding, 60%. Hesin peningurin hevur ein heilt greiðan býtislykil. Frá at verða lutaður í 70 partar í 2000, verður hann nú býttur í 77,5 partar, harav 65 partar fara til ymsu sersambondini, og restin fer til felags virksemi.
Hvussu peningurin verður lutaður, avger stjórn ÍSF á hvørjum ári.
Ítrótturin og almennu myndugleikarnir
Samskiftið við almennu myndugleikarnar hevur yvirhøvur verið gott farna árið.
Ítróttaálit
Seinasta summar setti táverandi landstýrismaður í Mentamálum ein arbeiðsbólk við tveimum umboðum fyri ÍSF og einum umboði fyri Mentamálaráðið, ið skuldi arbeiða við at orða eitt ítróttaálit. Arbeiðið er drúgt, eftirsum brótast skal upp úr
nýggjum. ÍSF og sersambondini hava verið aktivur partur av arbeiðinum við álitinum. Hetta er samstundis gott høvi til sjálvrannsakan hjá einstøku
ítróttargreinunum. Hvar eru vit í løtuni, og hvar ynskja vit at vera um nøkur ár?
ÍSF vónar at nýggja landsstýrið framhaldandi fer at stuðla hesum týðandi arbeiði, sum er farið í gongd.
Kanning av sjálvbodnum arbeiði
ÍSF setti eina kanning í gongd í 2003 av virðinum av sjálvbodna arbeiðinum í ítróttarfeløgum kring landið. Arbeiðið við kanningini heldur fram.
Føroysk dopinglóg
ÍSF fegnast um, at Heilsumálaráðið er í ferð við at gera eina føroyska dopinglóggávu, so herferðin móti ólógligum stimbrandi evnum gerst uppaftur betri.
Rørsluár
ÍSF hevur fyrr heitt á landsmyndugleikarnar at gera eitt serligt „rørsluár“, eins og roynt hevur verið í onkrum av grannalondunum. Hóast nógv verður tosað um fólkaheilsu, og ÍSF er klárt at fara til verka, hava almennu myndugleikarnir ikki enn vilja tikið ábyrgd av hesum tiltaki.
Samstarv við Hetland
Á heysti 2003 gjørdi Mentamálaráðið eina avtalu við Shetland Council um mentunarligt samstarv. Fyrsta ítøkiliga úrslitið av hesum samstarvi er at síggja í 2004, tá ymsir ítróttabólkar fara úr Føroyum til Hetlands at kappast.
Annað samstarv
ÍSF fegnast um, at ítrótturin varð boðin við í ein arbeiðsbólk, ið skuldi gera uppskot til ein yvirskipaðan mentunarpolitikk.
Samstundis fegnast ÍSF um, at Mentamálaráðið hevur havt umboð fyri føroysku ítróttarrørsluna við í ráðlegging á Norðurlendska barna- og ungdómsøkinum.
Útlendingamálið
Hóast undanfarna landsstýrið arbeiddi við at gera eina skipan, ið kundi hjálpa føroyskum ítróttafeløgum at fáa venjara- og leikarastyrk uttan úr heimi, tykist nú stígur at vera komin í hetta arbeiði. Tí er stórur vandi fyri, at tann førleikamenningin, ið útlendski styrkurin í stóran mun hevur havt við sær, fer at steðga á.
Nýggja landsstýrið hevur boðað frá, at tað ikki hevur í hyggju at gera eina serskipan fyri útlendsk ítróttafólk, sum ítrótturin annars hevur ynskt. Við
verandi støðu fer Innlendismálaráðið ikki at viðmæla, at útlendsk ítróttafólk, sum hava ófaklært arbeiði við síðuna av ítróttinum, fáa uppihaldsloyvi
í Føroyum.
Avleiðingarnar eru sera álvarsamar fyri ítróttin. Feløgini megna ikki at gjalda útlendsku leikarunum fulla løn.
ÍSF hevur havt fundir við Innlendismálaráðharran og Mentamálaráðharran og sent bræv til Løgmann. Men tað tykist ikki, sum nakar hevur hug at gera eina skipan, sum ítrótturin kann liva við.
Tað hevur verið skotið upp, at feløgini skulu lata útlendsku ítróttafólkunum løn. Men ÍSF er hart ímóti hesum uppskoti. Partvís megna feløgini ikki at gjalda slíkar upphæddir. Samstundis hevur tað altíð verið eitt eyðkenni fyri føroyskan ítrótt, at fólk íðka og skipa fyri kappingum av áhuga. Hetta er júst styrkin við ítróttinum.
Um landsmyndugleikarnir seta ynski fram um eina professionalisering av ítróttinum, leggja teir eftir sjálvum grundarlagnum undir teimum meiri enn 100 ítróttarfeløgunum kring landið. Um ítrótturin skal professionaliserast, má tað vera eftir ynski frá ítróttinum, og ikki fyri at lætta um umsitingina hjá landsmyndugleikunum.
Dopingroyndir
Dopingeftirlitið er komið í eina fasta legu. Í 2003 vóru íalt 21 kanningar gjørdar. Higartil eru kanningar gjørdar av ítróttafólkum innan flest allar ítróttagreinir. Higartil hava øll úrslitini tíbetur verið negativ. Vónandi er regluliga eftirlitið við til
at tálma møguligari misnýtslu framyvir eisini.
Føroyska dopingeftirlitið fylgir reglunum hjá altjóða antidoping felagsskapinum WADA. Tað er alneyðugt, at ítróttafólk kring landi kunna seg um, hvørji evni eru á dopinglistanum. Dopingeftirlitið kunnar støðugt um virksemið á hesum økinum.
Nýggj tryggingaravtala
Ítróttasamband Føroya gjørdi í 2003 nýggja avtalu um kollektiva vanlukkutrygging fyri ítróttafólk. Hóast hendan tryggingin ikki fevnir um allar
skaðar, fatar hon um øll ítróttafólk í Føroyum, tó ikki tey, ið eru sáttmálasett. Mælt verður tó til, at feløgini taka tryggingarspurningin í álvara, so limirnir í felagnum eru væl vardir.
:: Altjóða samstarv
Norðurlendski Felagsfundurin
Umboð fyri Ítróttasamband Føroya tóku lut í árliga Norðurlendska fundinum í Svøríki. Í nógvar mátar líkist ítrótturin í ymsu norðurlondunum. Tí er hesin árligi fundurin gott høvi at samskifta um felags áhugamálini.
Team Norden
Fýra ung ítróttafólk umboðandi hondbólt, flogbólt, fimleik og frælsan ítrótt, tóku lut í ungdómstiltakinum Team Norden, ið hesu ferð var í Grønlandi. Tiltakið, ið er ætlað ungum ítróttarleiðarum, verður fyriskipað av norðurlendsku ítróttarsambondunum í felag.
Endamálið er, at ungir ítróttarleiðarar hittast eitt vikuskifti fyri at fáa íblástur, býta um hugskot og skapa kontaktir. Slíkar altjóða royndir eru óivað við til at styrkja um ítróttin heima í Føroyum.
COJI
Ítróttasamband Føroya var, eftir áheitan frá felagsskapinum COJI, ið fyriskipar oyggjaleikum fyri ung, á fundi við nevndina í felagsskapinum. Hóast arbeiðið hjá felagsskapinum var áhugavert, metti stjórnin ikki, at føroyski ítrótturin í løtuni hevði fíggjarligu karmarnar til at taka lut í hesum samstarvinum. Leikirnir verða fyriskipaðir á hvørjum ári. Luttakandi oyggjarnar eru flest allar í Miðjarðarhavinum.
ENGSO
ÍSF tók lut á aðalfundinum hjá evropeiska felagsskapinum fyri ítróttasambond í apríl 2004. Hetta var gott høvi at samskifta við onnur ítróttasambond um rákið innan ítrótt í ymsu evropeisku londunum. Hóast stórur munur er á stødd og grundarlagi, eru nógvar avbjóðingar, ið eru felags fyri ítróttin í Evropu.
Oyggjaleikir á Guernsey
Oyggjaleikir vóru á Guernsey í juli 2003. Eini 160 føroysk ítróttarfólk umframt hópin av viðhaldsfólki høvdu lagt leiðina niður á Guernsey. Ítróttarligu úrslitini vóru sum vanligt frálík, og vit fingu hesu ferð 6 gull, 10 silvur og 12 bronsu heiðursmerki.
Samanlagt gjørdust Føroyar nummar 8 í røðini av teimum 23 luttakandi oyggjasamfeløgunum.
Føroysku heiðursmerkini á Guernsey 2003
Gull
Føroyar – Bogaskjóting – Compound head-to-head knock-out lið
Heri Ziska – Frælsur ítróttur – Klingruvarp
Føroyar – Fótbóltur – Fótbóltur kvinnur
Helgi W. Olsen – Fimleikur – Ringar
Ásbjørn Hansen – Svimjing – 50 m bringa
Føroyar – Flogbóltur – Flogbóltur kvinnur
Silvur
Føroyar – Bogaskjóting – Compound
Føroyar – Frælsur ítróttur – Hálvt marathon kvinnur
Høgni R. Øster – Fimleikur – Gólv – bundin kapping
Helgi W. Olsen – Fimleikur Lop – bundin kapping
Helgi W. Olsen – Fimleikur – Barrir
Gutti Harryson – Fimleikur – Ringar
Helgi W. Olsen – Fimleikur Lop – frí kapping
Føroyar – Fimleikur – Gólv og lop menn
Føroyar – Svimjing – 4×50 m blandað menn
Føroyar – Flogbóltur – Flogbóltur menn
Bronsa
Schandorff Vang – Bogaskjóting – Compound head-to-head knock-out
Schandorff Vang – Bogaskjóting – Compound
Sigrid K. Vang – Bogaskjóting – Compound
Bogi Lenvig – Frælsur ítróttur – 5000 m renning
Heini H. Joensen – Frælsur ítróttur – Spjótkast
Gunnar Dahl-Olsen – Súkkling – Landavegskoyring
Høgni R. Øster – Fimleikur – Gólv og lop – bundin kapping
Helgi W. Olsen – Fimleikur – Gólv – frí kapping
Tórarin H. Petersen – Fimleikur – Barrir
Ásbjørn Hansen – Svimjing – 100 m bringa
Føroyar – Svimjing – 4×50 m frí menn
Kjartan Eli Hentze – Borðtennis – Einstaklingar
Grannarnir fyri sunnan, Hetland, skipa fyri komandi leikunum í 2005. Fyrireikingarnar eru væl ávegis, og tey ítróttafólkini munnu vera nógv, ið
líta fram móti leikunum.
Um Føroyar skulu bjóða seg til at skipa fyri Oyggjaleikum aftur, mangla enn øki til skjóting og bogaskjóting. Eisini manglar frælsi ítrótturin karmar. Tað er alneyðugt, at almennu myndugleikarnir og alt samfelagið annars samstarva, um eitt slíkt megnar tiltak skal fyriskipast í Føroyum aftur.
Í november valdi stjórnin eina nýggja oyggjaleikanevnd. Formaðurin, Petur Elias Petersen, bar seg undan afturvali. Í hansara stað varð Sølvi Reinert Hansen valdur. Hinir limirnir, Sofus Johannesen og Katrin Joensen, vórðu afturvaldir.
IOC
Ítróttasamband Føroya hevur endurnýggjað umsóknina um olympiskan limaskap. Eitt stórt arbeiði er lagt í at gera umsóknina so fullfíggjaða sum
gjørligt. Hetta hevur verið ein lang tilgongd, ið m.a. hevur havt við sær, at stórar broytingar vórðu gjørdar í lógini hjá ÍSF fyri nøkrum árum síðan. Við umsóknini vórðu lagdar váttanir um føroyska limaskapin í 9 altjóða sersambondum, og stuðulsbrøv frá ítróttasambondum og olympiskum nevndum í flest øllum Norðurlondum, umframt frá løgmanni og danska forsætismálaráðharranum.
Umsóknin er í løtuni til viðgerðar hjá IOC. Bíðað verður í spenningi eftir, um Føroyar verða upptiknar sum limur í felagsskapinum. Yvirhøvur skilja evropeisku londini sjálvstøðugu støðuna hjá Føroyum. Men IOC er ein stórur felagsskapur við nógvum ymsum áhugamálum, og tí er ilt at meta um, hvørt tað fer at eydnast at fáa olympiskan limaskap á hesum sinni.
European Fair Play Movement
Ítrótttasamband Føroya søkti í 2003 um limaskap í Evropeiska Fair Play Felagsskapinum. Hóast nevndin hjá felagsskapinum upprunaliga vísti stóran
áhuga fyri føroysku umsóknini og bjóðaði Føroyum at taka lut á aðalfundinum, tá umsóknin skuldi viðgerast, hálsaði hon í seinastu løtu um, og valdi bert at bjóða Føroyum atlimaskap. Ítróttasamband Føroya metti ikki, at tað sum hægsti
myndugleiki innan ítrótt í Føroyum hevði áhuga fyri einum atlimaskapi og valdi tí at taka seg úr samstarvinum við felagsskapin.
Viðurkenningar
Ítróttasamband Føroya gjørdi í 2003 av at lata formonnunum í donsku og íslendsku ítróttasambondunum, Kai Holm og Ellert B. Schram, gullnál ÍSF fyri teirra ótroyttiliga virksemi føroyskum ítrótti at frama. Teir hava í ymsum høpum verið við til at stula føroyingum í arbeiðinum fyri altjóða viðurkenning.
Ítróttasavnið
Ítróttasavnið varð sett á stovn eftir Oyggjaleikirnar í Føroyum við tí endamáli at savna og varðveita lutir, ið hava týdning fyri føroyska ítróttasøgu. Sambært reglugerðini fyri savnið verða limirnir valdir av aðalfundinum hjá ÍSF. Ásannandi at tað er ein stór fyritøka at fara undir at gera eitt savn, harmast ÍSF kortini um, at lítið og einki er hent við savninum enn, eftirsum roknast kann við, at fleiri
áhugaverdir savnslutir fara fyri skeyti hvørt ár.
Umstøður hjá ítróttinum
Fótbóltssambandið tók nýggjan stásiligan bygning í nýtslu í fjør. Hóast FSF verður saknað í ÍSFhúsinum, geva hølini øðrum sambondum møguleikan at betra um sínar umstøður. Hetta hevur m.a. gagnað Flogbóltssambandinum, Róðrarsambandinum og ÍSB.
Sjálvt ÍSF-húsið er annars nakað slitið, og treingir til stórar ábøtur, um tað skal vera karmur um virksemið hjá ÍSF og sersambondunum framyvir. Onkrar ábøtur eru gjørdar í ár.
ÍSF hevur sett eitt skrivstovufólk, so nú hevur sambandið tvey starvsfólk. ÍSF vónar við hesum, at tænastustøðið og samskiftið við feløgini verður betri. Tað er alneyðugt fyri virksemið hjá ÍSF, at eitt støðugt samskifti er við tey, ið dagliga arbeiða við at fyriskipa ítróttin kring landið.
Endi
Sum vit hava víst á, hevur virksemið í føroyska ítróttarheiminum verið sera fjøltáttað seinasta árið. Samstarvað verður við nógvar ymsar myndugleikar og felagsskapir í Føroyum og úti í heimi. Hóast árið gav nógvar góðar ítróttaligar upplivingar, sum t.d. á oyggjaleikunum, er tað hugvekjandi, hvussu nógv orka verður nýtt til virksemi, ið meiri skal geva ítróttinum góðar karmar, heldur enn beinleiðis ítróttarvirksemi.
Eg fari at enda vegna starvsnevnd og stjórn at takka øllum feløgum og leiðarum fyri eitt ár, sum var merkt av sera góðum samstarvi og ikki minst dygdargóðum arbeiði.
Somuleiðis vil eg takka Føroya Løgtingi, Føroya Landsstýri, Mentamálaráðnum, kommunum og almennum myndugleikum annars, Strandfaraskipum Landsins, Tryggingarfelagnum Føroyum, Atlantic Airways, vinnu- og handilslívi, sum á ymsan hátt hava verið við til at skapa føroyskari ítrótt fyritreytir at virka undir.
Samstundis eiga fjølmiðlarnir eina stóra tøkk uppibornað fyri ótroyttiliga at bera tíðindi og frásagnir frá ítróttarligum virksemi her heima og úti í heimi. Við teirra arbeiði eru teir við til at spreiða gleðina við ítróttinum til alt fleiri fólk.
Heðin Mortensen, forseti


text:
Metstór luttøka: Útvið 900 børn til FK kapping í Havn
Tað grør um gangandi fót í ungdómsdeildunum í flogbólti. Nú FK kappingin verður í Havn um vikuskiftið, setur luttøkan met við 137 liðum. Tað merkir, at út við 900 børn og ung fara at spæla flogbólt um vikuskiftið.
Tað er einki nýtt, at ungdómsarbeiðið hevur avgerandi týdning fyri haldføri í øllum ítróttargreinum.
Skal kappingin mennast, er alneyðugt at seta tey ungu við, og tað skal helst gerast so tíðliga sum tilber.
Nú hevur FBF altíð lagt stóran dent á ungdómsarbeiði, og tí hevur áhugin altíð verið rættiliga stórur fyri flogbólti millum børn og ung, men síðan FBF setti danan, Peter Morell at hava ábyrgdina av ungdómsmenningini er verulig ferð komin á.
Tað sæst, nú FK kappingin fyri tær yngru deildirnar verður um vikuskiftið.
Har hava 137 lið boðað frá luttøku, og er tað met í føroyskum flogbóltshøpi.
Tá skipað var fyri kapping í Kollafirði í november, var luttøkan eisini góð, tí tá vóru 97 lið við, men nú, ein lítlan mánaða seinni, eru 137 lið við. Tað eru 40 lið fleiri.
Tað merkir, at út við 900 børn og ung fara at kappast í Havn um vikuskiftið, og tað er forsetin í Flogbóltssambandi Føroya sera fegin um:
- Tað sigur seg sjálvt, at vit eru ovurfegin um undirtøkuna. Fyri FBF hevur tað stóran týdning at vekja áhugan fyri flogbólti millum tey ungu, tí tað eru tey, sum skulu bera føroyskan flogbólt víðari. Tað var eisini orsøkin til at vit fóru í samstarv við Peter Morell um tað, sum vit í dag kalla Flogbørn. Málið var sjálvandi at síggja úrslit, men vit høvdu kanska ikki roknað við at síggja úrslit so skjótt, sigur Magnus Tausen.
Tað áhugaverda er eisini, at liðini koma úr øllum landinum. Fyrr var vanligt, at tað vóru tey “gomlu” feløgini sum sendu lið til slíkar kappingar, men nú legst til. Millum annað hevur Ternan seinnu árini javnan havt lið við til slíkar kappingar, og síðan høllin á Sandi var liðug, er eisini B71 farið undir skipaðan flogbólt.
FK kappingin verður í trimum hallum í Havn og í Hoyvík um vikuskiftið. Gundadalshøllini, Høllini á Hálsi og í Hoyvíkshøllini. Byrjað verður leygardagin klokkan níggju.


text:
Eitt bakbit av teimum grovu
politikkur14-08-2020 - 15:29 - Jóanis Nielsen
Hægsti heilsumyndugleiki í landinum, landsstýrismaðurin í heilsumálum, trínur nú fram á pall og spyr, retoriskt spottandi:
“Veit nakar hvør hevur funnið uppá at avvarðandi ikki skulu sleppa at vitja síni gomlu á ellis og røktarheimum. Er tað ikki ein mannarættur at fáa vitjan, sjálvt fangar á deyðsgongini í USA fáa vitjan....
Ikki sømir tað seg einum heilsumálaráðharra, soleiðis at vaska sær hendurnar og leita eftir syndabukkum. Hann man, sum tann einasti, ikki hava skilt klóku, savnandi orðini hjá Føroya Biskupi um at taka ábyrgd, heldur enn at leita eftir syndabukkum.
Politisk leiðsla ger mun
Tað er hugstoytt at uppliva, at ein av fólksins kosnu, sum hevur fingið bæði heimildir og ábyrgd frá fólkaræðisligu skipanini, velur at taka á seg leiklutin og rópa og peika eftir øðrum, heldur enn at vísa seg sum ein politikara, og brúka teir møguleikar og tær heimildir, sum honum eru litin upp í hendi.
Eldraøkini taka ábyrgd
Avgerðina at steingja røktarheimini fyri vitjandi hava tey 8 eldraøkini tikið í fullari semju við heilsufakligu ráðgevingina í landinum, m.a. Koronuráðgevingina og Farsóttarnevndina.
Avgerðin er tikin fyri at verja okkara eldru ímóti koronusmittuni, sum uttanlands hevur víst seg at hava so vanlukkuligar avleiðingar, kemur hon inn á heimini.
Saman við okkara dugnalig starvsfólkum, sum hava gjørt eitt megnar arbeiði undir allari koronutilgongdini, og sum harafturat av sínum eintingum hava víst størsta varsemi í gerandisdegnum og ofrað nógv í privatlívinum, hevur higartil eydnast okkum at halda smittuni burtur frá heimunum.
Heldur enn at speireka tey, sum hava tikið ábyrgd, eiga vit at vera errin av hesi støðu. Nógv, bæði nøkur syndarlig og onnur beinleiðis ræðandi, dømi eru úti úr heimi, har tamarhald ikki hevur verið á støðuni á ellis- og røktarheimunum, og fleiri av okkara grannalondum øvunda okkum higartil góðu støðuna.
Leiðslurnar á eldraøkinum eftirmeta støðugt støðuna, og fara á fundi mánadagin 17. august saman við Koronuráðgevingini aftur at eftirmeta verandi tiltøk á eldraøkinum.
Rættstundis avgerðir
Landsstýrismaðurin átti heldur at tikið í egnan barm.
Landsstýrið hevur, síðani tað undir fyrsta smittuumfarinum valdi at lata landið aftur, lagt dent á, at vit skulu verja tey gomlu og veiku; og eldraøkini hava tikið hesa ábyrgd til sín og vart tey gomlu og veiku.
Landsstýrið valdi at lata landið upp aftur, og segði aftur tá, at vit máttu ansa eftir teimum gomlu og veiku; eldraøkini tóku aftur ábyrgd.
Eldraøkini hava biðið um vegleiðingar, verndarútgerð og smidligar testskipanir, so verjan av teimum gomlu og veiku kundi gerast smidligari; einki av hesum hevur heilsumálaráðharrin megnað at tryggja okkum.
Eldraøkini róptu varskó, tá samfelagið varð latið upp aftur, uttan at hava eina strategi, sum vardi tey eldru og veiku; men landið varð latið upp uttan nøktandi strategi.
Í staðin fyri at stinga alla eldrarøktina í ryggin, kundi heilsumálaráharrin heldur virkað fyri, at vit saman fingu eina skilagóða og skynsama strategi fyri, hvussu vit verja okkara gomlu og veiku – bæði tey, sum eru á eldraøkinum og onnur – og samstundis hava eitt so opið samfelag sum gjørligt.
Vit kundu hildið fram, men lítil nytta er í at peika eftir hvørjum øðrum. Heldur eiga vit støðugt at eftirmeta og læra av teimum royndum vit fáa, og sum onnur hava gjørt sær. Vit eru í eini ókendari støðu, sum støðugt broytist. Trupult er at taka avgerðir undir slíkum umstøðum; men neyðugt er at taka avgerðir, og tað ræður um at taka tær rættstundis.
Brúka heldur fakligheitina
“Framtíðin byrjar í kvøld”, segði Føroya Biskupur í Degi og Viku hóskvøldið 6. august.
So til eina aðru ferð fer Kommunufelagið at mæla heilsumálaráðharranum til at byrja við at spyrja fjølbroytta, heilsufakliga førleikan, hann hevur undir sær - heldur enn at misnýta og lítilsvirða valdið og tignina, ið fólkaræðiliga skipanin hevur litið honum til, at seta speirekandi spurningar á Facebook.
- Og við tí stinga alla fakligheit í ryggin.
Kommunufelagið


text:
Gongutúrar
Her eru nógvir vakrir túrar at ganga í Sandoyar Sýslu. Vit vilja fegin hjálpa við at finna ferðaleiðara til tykkum, so tit fáa ein so góðan túr sum til ber.
Um tit ikki bíleggja ferðaleiðara, mugu tit spyrja um loyvi frá eigarinum/eigarunum áðrenn tit fara. Listin yvir hagarnar er her.
Túrar (dømi – verður dagført)
Tit kunnu millum annað ganga hesar túrarnar við ferðaleiðara, tó er umráðandi at tit bíleggja túrin í góðari tíð, tá túrurin í hvørjum føri skal samskipast við ferðaleiðara og umboðum fyri hagarnar:
Sandoyggin:
Líraberg
Lokkloysi
Dysjarnar – túrar í Dysjarnar verða lýstir á Facebook-síðu okkara, hjá Dalsgarði og á What’s On.
Sandur – Søltuvík (um gingið verður á vegnum, er hetta sjálvandi ein túrur ið ikki krevur loyvi)
Skarvanes – Dalur (bygdagøta – tó viðmæla vit altíð at siga frá, so tit ikki órógva í rakstrinum)
Skálavík – Húsavík (bygdagøta – tó viðmæla vit altíð at siga frá, so tit ikki órógva í rakstrinum)
Ævintýrtúr til Bindisteinin og Gívrinarhol – les meir her.
Skúvoyggin:
Norð á Dal
Niðan á Knút
Niðan til eggjar
St. Dímun:
eftir avtalu
Matpakkar o.a.
Eisini ber til at bíleggja mat við. Skriva endiliga til okkum, um hettar hevur tín áhuga.
Bíleggingar
Bílegg tín túr umvegis info@visitsandoy.fo.
Prísur
Vanligi prísurin fyri fjallatúrar er 400 kr. um tíman, tó er minstagjaldið 1440 kr. Hesin prísur er galdandi fyri upp til 18 ferðafólk.
Tá talan er um bygdatúrar er vanligi prísurin 360 kr. um tíman, tó er minstagjaldið 720 kr. Hesin prísur er galdandi fyri upp til 18 fólk.
Gev gætur, at hetta eru vanligu prísirnir hjá Kunningarstovuni. Túrar fyriskipaðir av øðrum kunnu sjálvandi hava annan prís enn okkara.


text:
Óvirðilig og ósaklig framferð av løgmanni
Gjørdist sera skakkur av at hoyra útsagnirnar hjá løgmanni fyrrapart ólavsøkuaftan í KvF, har løgmaður alment sáar iva um handfaring og reiðiligheit hjá SEV, í eini roynd at rættvísgera eina skundaða sundurskiljing av SEV.
Tað er serstakliga harmiligt, at kommunurnar og SEV ikki eru boðin við í eitt samstarv, ella í minsta lagi eitt virðiligt samskifti um, hvussu elorkuøkið í Føroyum skal skipast, so tað er til gagns fyri føroyska samfelagið, brúkaran og grønu kósina.
Kommunurnar, vinnan og alt Føroya fólk hevur krav uppá, at elorkuøkið, sum er ein hornasteinur undir føroyska samfelagnum, verður virðiliga og sakliga viðgørt. Ætlaðar betringar eiga at verða framdar við skili og undirbygdum grundgevingum og ætlanum – heldur enn at verða skundaðar ígjøgnum.
Nýtir óloystan tulkingarspurning í herferðini móti SEV
Fyri at undirbyggja ætlanir sínar um sundurskiljing, vísir løgmaður í samrøðu við KvF í dag til eitt mál millum Elveitingareftirlitið og SEV um tulking av inntøkutrygdini í útbjóðingartilfarinum og eftirfylgjandi avrokning av vindorku í Húsahaga sum grundgeving.
Til tað er at siga, at inntøkutrygdin, sum orkumyndugleikin ásetti í sambandi við útbjóðingina av vindmyllulundini í Húsahaga í 2012, var júst sett fyri at tryggja javnbjóðis kapping. Ikki allir partar, sum bjóðaðu, høvdu egnar vinddátur sum neyðugt grundarlag fyri tilboði. Tí gav myndugleikin øllum eitt og sama grundarlag at bjóða út frá, við at áseta eina árliga inntøkutrygd á 41,4 GWt, soleiðis at allir partar høvdu somu fortreytir at bjóða eftir.
Tað er ósakligt av løgmanni at brúka hetta mál til at undirbyggja sínar egnu niðurstøður. Í fyrsta lagi tí at hetta málið ikki snýr seg um sundurskiljing, men um tulking av útbjóðingartreytum og avrokningarmannagongd. Í øðrum lagi tí at málið er í gongd og eingin niðurstøða fyriliggur enn.
SEV leggur upp til samstarv
Tó at SEV fleiri ferðir hevur boðið seg til at samstarva við landsstýrið um framtíðar eløkið í Føroyum, eru SEV og kommunurnar hildnar uttan fyri arbeiðið higartil, sum er gjørt handan stongdar dyr.
Eg fari enn einaferð at vísa á, at kommunurnar og SEV fegin luttaka í samskifti og samstarvi um framtíðarætlanir fyri elorkuøkið í Føroyum.
Góða ólavsøku
John Zachariassen, nevndarformaður í SEV


text:
KVF – RøddinLive 13: 17 ára gomul fekk fosturtøku – 11. dec 2015 (55.min)
Samrøða við 21 ára gamla gentu, ið fekk framt eina fosturtøku sum 17 ára gomul.
(0.00 – 8.17.min).
Katrin Kallsberg, serlækna í kvinnusjúkum og burðarhjálp greiðar frá um hvussu ein fosturtøka fer fram.
(8.17 – 16.31.min)
Mariu Forrestal úr Pro Vita Føroyar greiðar frá um okkara sjón á fosturtøku
(16.31 – 28.45.min).
At enda er eitt kjak við Bergi Arnbjarnarsyni Dalsgarð og Tummasi Jóhan Larsen.
(28.45 – 55.min)
Meira upplýsing finst har: Fosturtøka
Um fosturtøku og kvinnuheilsa (leinkjar, samrøður, greinar, video, osv):
Er angur um eina fosturtøku partur av lívi tínum, so ert tú ikki eina.
Tað ber væl til at tosa við onkran hjá Rachel”s Vineyard Føroyar sum er stuðlað av FPV


text:
Steðgurin longdur eina viku
ítróttur10-08-2020 - 20:09 - Jóanis Albert Nielsen
FSF: Steðgurin í øllum kappingum hjá FSF, undantikið í Betri Deildini hjá monnum, er nú longdur við einari viku, og er galdandi til og við fríggjadagin 21. august
Mikudagin í farnu viku varð avgjørt at stegða øllum fótbólti, undantikið fremstu deildini hjá monnum, til og við 14. august. Hesin steðgur er nú longdur við einari viku, og er nú galdandi til og við fríggjadagin 21. august.
– Vit fylgja gongdini neyvt, og taka tey atlit, sum vit halda eru neyðug. Millum annað verður nú kravt, at øll, ið hava onkra uppgávu til dystir í Betri Deildini hjá monnum, lata seg kanna fyri korona. Hetta er galdandi fyri spælarar, venjarar, hjálparfólk, fjølmiðlar, ja øll, ið fáa atgongd til dystirnar, sigur Virgar Hvidbro, aðalskrivari í Fótbóltssambandi Føroya.
Aðalskrivarin leggur afturat, at avgerð eisini er tikin um, at allir dystir í øllum hinum deildunum, bæði hjá kvinnum og monnum, og allur ungdómsfótbóltur, er útsettur til og við fríggjadagin 21. august, og tað sama er galdandi fyri allar landsliðsvenjingar og úrvalsvenjingar hjá FSF.
Umframt at útseta dystir og landsliðsvenjingar, mælir FSF feløgunum til at steðga við øllum barna- og ungdómsvenjingum beinanvegin, og at hesar ikki verða tiknar upp aftur fyrr enn í fyrsta lagi tann 15. august.


text:
Fyrst skal tú vita hvat kikarin skal nýtast til. Er tað í báti, veiðu, seyðahald ella út at ferðast.
Tú kanst velja hesu 4 sløgini. 1: Compact, 2: Outdoor, 3: Marine ella 4: Spottingscope
1. Um tú altíð vil hava møguleika at taka kikaran við tær, burdi tú valt kikaran Compact. Teir eru lítlir og lættir og fylla ikki nógv. Tú kanst hava hann hjá tær, um tú fer ein langan ella styttri gongutúr.
1a. Um tú skal velja ímillum 8x og 10x øking eru tað tvey ting tú skal hugsa um. - 8x er lættari at halda stillur, um tú er móð/ur. - 10x hevur ein fyrimun, um tú vilt síggja langt ella eftir smáum lutum.
2. Er tað støðufesti, ljósstyrki, og ein sum er lættur at halda í, ið er tað týdningarmesta, so skalt tú velja Outdoor-kikaran. t.d. til veiðu, í náttúruni ella at hyggja eftir fuglum.
2a. Vel linsuna, ið er 32, 42 ella 50mm í tvørmát, tí um linsan er størri fær ein meira ljós inn og tað verður lættari at síggja tá tað er skýming og lýsing. Um kikarin er størri, verður hann tyngri. Hugsa so um, at um kikarin verður ov tungur, verður hann kanska standandi heima.
2b. Um tú skalt velja ímillum 8x og 10x øking eru tað tvey ting tú má hugsa um. - 8x er lættari at halda stillur, um tú er móð/ur, og tað er lættari at finna motivi. - 10x er góður um tú vilt síggja langt ella vil síggja smálutir.
3. Um tú vilt hava kikaran við í bátin, vel so ein 7x50 Marine-kikara. So fært tú eina róliga og stilla mynd, tá tú hyggur úteftir havinum. Kikarin hevur eisini stóra ljósstyrki, sum gevur tað besta útsýnið um kvøldi og náttina.
3a. Fyrimunurin við at velja ein kikara við peilikumpassi, er at tú skjótt kanst siga hvar tú hevur funnið motivið við at siga kumpasættina.
4. Ynskir tú at koma heilt nær motivi, skal tú velja Spottingscope.
4a. Hygg at støddini og vektini. Skal tað verða ein, ið er lættur, skal man velja ein ið er 50-65mm.
4b. Er ljósið týdningarmikið, tá tað er myrkt og lýsing, skal tú velja ein, ið er 70-88mm.
4c. Fyri at eygleiða við báðum eygum, vel so ein FOCUS OBSERVER.
4d. Nú er tíð uppá at velja linsuna. Við at suma linsuna kanst tú broyta økingina, tú kemur skjótt tættari, tær eru lættar, glíða lætt og smidligar. LER er ein linsa, ið er løtt fyri eyga at nýta. W-linsan hevur eina fasta øking, við einum breiðum sjónarringi, sum ger tað lættari at finna og fylgja motivinum.


text:
Høgni Hoydal langaði hart út eftir Norðlýsinum og fjølmiðlunum í Føroyum. Har hann helt, at fólk heldur skuldi kannað tølini hjá fjølmiðlunum enn hansara tøl.
Hann helt tað vera nógv fyri, at alt sum hann kom alment fram við bleiv kannað og onki bleiv kannað hjá fjølmiðlunum, eitt nú tølini hjá Norðlýsinum.
Jørgen Niclasen hevði seinasta viðmerkingina á tinginum í dag og hann helt at Høgni Hoydal var ein nýggjur Trump, sum nú legði allar fjølmiðlarnar í Føroyum undir skeivan tíðindaflutning og har allir fjølmiðlarnir í Føroyum høvdu skeiv tøl, men hann sjálvur hevði øll tey røttu tølini og hevði rætt í øllum.
Ikki lætt at vera fiskimaður í hesum døgum.
SáH


text:
Tað eru nú í alt 181 føroyingar, ið hava fingið staðfest corona-smittuna. Hetta byggir á í alt 4800 kanningarúrslit. Úrslitið fyri fýra kanningar, ið vórðu gjørdar í gjár, verða greinað seinni í dag.
Sostatt eru tveir persónar staðfestir smittaðir afturat seinasta samdøgrið.
Tað upplýsir Landslæknin í morgun, nú seinastu kanningarúrslitini eru tøk.
Í løtuni eru 93 føroyingar staðfestir frískir, eftir at hava fingið staðfest coronasmittuna. Tveir persónar eru innlagdir á Sjúkrahúsverki Føroya í sambandi við coronasmittuna.
Heilsumálaráðið tann 4. apríl 2020 klokkan 07.15


text:
Seinnapartin varð skipað fyri móttøku í posthúskjallaranum, har røður og tónleikur settu ein serligan dám á hátíðarløtuna, sum varð hildin í samband við, at farið verður undir at byggja nýtt Mentanarhús í Klaksvík.
Nógv fólk vóru komin til hátíðarløtuna, tá ið Adelborg Linklett loysti fyrsta flagið. Aftaná hetta, var farið inn í posthúskjallarin, har Dávur Winther, sum er skrivari í Grunninum Mentanarhúsið bjóðaði vælkomin.
Nýstovnaða tónleikafelagið hevði trý tónleikainnsløg og bæði Signhild V. Johannesen, forkvinna í Grunninum Mentanarhúsið, og Jógvan Skorheim, borgarstjóri, hildi røðu.
Signhild V. Johannesen segði m.a. í síni røðu, at mín vón er, at vit saman gerast errin av okkara nýggja mentanardepli, sum kemur at savna klaksvíkina, norðoyggjar og vónandi eisini allar Føroyar.
Jógvan Skorheim, borgarstjóri, segði eisini í síni røðu, at best av øllum er, at tónleikur, sjónleikur og list nú umsíður kunnu fáa ein virðiligan heimstað, har ymisku listagreinarnar fáa sín pall, og samstundis hava møguleika at samantvinna fjølbroytta virksemi, sum er í býnum.
Røðan hjá borgarstjóranum kann lesast niðanfyri:
***
Góðu tit øll
Eg haldi vit skulu byrja við, at geva Adelborg Linklett eina stóra hond.
Í dag skriva vit søgu, og eg má siga, at tað kennist gott, at hava skrivað teg inn í søguna, Adelborg. Tað er ongin loyna, at tú veruliga hevur brent fyri, at Klaksvíkar sjónleikafelag kann fáa góðar karmar at virka undir, og tí kann eg siga vegna Klaksvíkar býráð, at vit eru ómetaliga fegin um, at tú tókst av, tá ið tú vart spurd, um tú kundi hjálpa okkum at loysa fyrsta flagið.
Tú vart tó eitt sindur skeptisk ???? Men tá ið eg bjóðaði mær at koma eftir tær, so vart tú sannførd um, at hetta fóru vit at klára saman ????
***
Vit øll vita, at góð hugskot kunnu taka tíð at fremja. Serliga um tað er nógvir partar, sum gerast partur av góða hugskotinum.
Men vit vita eisini, at um mong ymisk atlit skulu takast, so ávirkar hetta fartin.
Hóast vit øll høvdu ynskt, at húsið longu nú stóð klárt, so eri eg ómetaliga fegin um, at vit hava tikið hesi atlit.
Tí tað merkir m.a., at vit kunnu vera errin av, at vit sum ein av teimum fáu frá byrjan hava hugsað, hvussu ljóðviðurskiftini í nýggja mentanarhúsinum skulu vera.
Tað, at ljóðteknikari hevur verið knýttur at projekteringini merkir, at Mentanarhúsið fer at kunna bjóða góðsku høli, sum bæði hóska til synfomi, popp og rokk tónleik.
Mentanarhúsið verður karmur um alskyns mentanarupplivingar, og eisini her hevur arbeiðsbólkurin tikið atlit til øll tey, sum í framtíðini skulu virka í húsinum.
Ynskini hava verið mong, og fleiri av teimum eru gingin á møti. Hetta er at fegnast um, tí tað hevur stóran týdning, at ognarkenslan verður stór, soleiðis at húsið gerst virkið, og verður eitt savnandi stað fyri fjølbroytta virkseminum í býnum.
***
Vit øll kunnu ivalyest minnist, hvussu foreldur okkara hava fortalt, hvussu Klaksvík sá út, áðrenn vit vórðu fødd.
Eg havi eisini slík minnir, sum eitt nú pápi mín hevur greitt mær frá. Ein av teimum myndunum, ið standa klárast í høvdinum, er hvussu lítið var bygt og hvussu langt var ímillum býarpartarnar fyri gott 60 árum síðani.
Hetta er eitt gott minni, men mín søga til mín son, sum í dag bert er hálvt ára gamal, verður at greiða honum frá, hvussu Klaksvík sá út, áðrenn Mentanarhúsið, Biskupstorg og nýggja hotelli kom.
Tað verður ein frásøgn um, hvussu spennandi tað var, at vera partur av stórum verkætlaðum, sum gerast lidnar og mynda ta framtíð, sum hann vónandi verður ein partur av, tá ið hann gerst eitt sindur eldri.
***
Hetta er eitt ambitiøst projekt. Men vit eru eisini ambitiøst, tí vit vilja framburð og menning, soleiðis at vit allatíðina gerast ein áhugaverdur býur at búleikast í og at vitja.
Hóast tilgongdin hevur verið drúgv, so hava vit ongantíð mist fokus. Og tað er hátíðarløtan í dag eitt úrslit av.
Um fá ár, so fáa vit eitt stórsligið Mentanarhús, sum í stóru høllini til leikuppsetan kann hýsa 380 fólkum, men við borðuppstilling til veitslur kann hýsa væl meira enn 400 fólkum.
Ætlanin er eisini, at húsið skal kunna brúkast til vinnulig tiltøk, fyrilestrar, býráðsfundir, ráðstevnur og mangt annað.
Men best av øllum er, at tónleikur, sjónleikur og list nú umsíður kunnu fáa ein virðiligan heimstað, har ymisku listagreinarnar fáa sín pall, og samstundis hava møguleika at samantvinna fjølbroytta virksemi, sum er í býnum.
Eg fari at enda við, at takka Grunninum Mentanarhúsið fyri teirra megnar arbeiðið í hesi tilgongdini. Somuleiðis vil eg nýta høvi, at takk Ósbjørn Jacobsen Arkitektar fyri, at hava megnað, at sambinda siðbundnan og modernaðan arkitektur.
Samanrenningin millum tekningna av posthúsinum, sum J.P. Gregoriussen teknaði og nýggi tilbygninginum, sum deildin hjá Ósbjørn Jacobsen undir Henning Larsen Architects hevur teknað, er imponerandi.
Takk til Klaksvíkar býráð, listafelagið, sjónleikarfelagið, tónlistaskúlan og øll tykkum, sum hava verið við í arbeiðinum.
***
Adelborg fekk mót uppá, at loysa fyrsta flagið, tá ið eg segði, at vit nokk skuldu klára at loysa uppgávuna saman. Lat tað verða andan, sum vit í dag gróðurseta í hesa fantastisku verkætlan.
Takk fyri!
Kelda: Klaksvík.fo
SáH


text:
Ja.
Eg eri KING JAMES ONLY.
Eigi onga leksikon, hvørki Strong’s, ella Vine’s.
Ætli eiheldur nakrantíð at keypa slíkar.
Havi ongan tørv á teimum.
Hví?
Tí eg havi Guðs íbástu bók: KJB.
Irriterandi?
Bara um tú ikki trýrt, at Guðs orð finst á jørðini í dag.
Men hjá tí trúgvandi er tað ein vælsignað støða. Ja, ein ovurhondsliga vælsignað støða.
Ja, Guð hevur vælsignað meg við sínum orði.
Og hann hevði ikki brúk fyri nøkrum ófrelstum greytheysum at hjálpa sær við tí.
Ja. Guð hevur íbást og varðveitt øll síni orð.
Og nú koma tey loksins yvirá Føroyskt.
Ja. Loksins.


text:
Tá ið akfarið ikki kann góðkennast við regluligt sýn, fær tað boð at møta til umsýn. Hetta merkir at tey brek ið eru skrásett á sýnsfrágreiðingini frá tí regluliga sýninum skulu vera umvæld áðrenn akfarið møtir til umsýn.
Um so er kann akfarið góðkennast, um tað annars er ílagi.
Umsýn á góðkendum verkstaði:
Akstovan hevur eisini eina skipan, har verkstøð ið eru góðkend av Akstovuni, kunnu vátta at brek sambært seinastu sýnsfrágreiðing eru umvæld.
Akstovan kann so, grundað á slíka váttan, senda bileigaranum eina góðkenning, uttan at bilurin noyðist at koma til umsýn hjá Akstovuni.
Hesi verkstøð eru góðkend av Akstovuni:


text:
Ein av elstu bilasølum í Føroyum.
Berg Motors telist millum tær elstu bilasølurnar í Føroyum. Tað var í august 1960, at Jóhannes Berg í Havn seldi teir fyrstu amerikansku Rambler bilarnar frá American Motors, og setti á stovn sína egnu fyritøku.
Sølan gekk so væl, at fyritøkan í 1966 varð heiðrað av American Motors fyri at hava selt flest Rambler bilar, í mun til íbúgvaratalið í landinum.
Í 1967 fær Berg Motors teir fyrstu Mazda bilarnar frá japansku Toyo Kogyo bilverksmiðjuni, og 1. mars 1968 varð sáttmáli undirskrivaður um beinleiðis innflutning av Mazda bilum til Føroyar. Sølan av Mazda bilum vaks skjótt um alt landið, og fyri at veita kundunum í Eysturoy betri tænastu, keypti fyritøkan fyrst í 70-unum ein bilverkstað á Glyvrum, har ein virkisbygningur seinni varð bygdur.
Berg Motors fekk eisini umboð fyri Chrysler og seldu tá bilmerkini Simca, Sunbeam, Chrysler, Plymouth og Dodge. Síðst í 70-unum var nýggjur virkisbygningur bygdur við Staravegin í Havn, og Berg Motors fingu umboð fyri Scania lastbilar og bussar.
Síðan 1993 hevur fyritøkan umboðað Avis bilútleigan.
Í 2004 fekk fyritøkan umboð fyri Suzuki, og í 2005 fyri Kia, Subaru, Rover, Daihatsu og Land Rover.
Í dag hevur Berg motor umboð uppá Suzuki, Isuzu, Subaru og Scania.


text:
Fyribyrgjandi heimavitjanir er eitt tilboð til fólk í Eysturkommunu og Fuglafjarðar kommunu, ið eru 75 ár ella eldri, ið ikki fáa tænastu frá Nánd frammanundan.
Endamálið er at stuðla frískum eldri at vera verandi frísk og at fyribyrgja, at smáir trupulleikar gerast stórir. Nánd bjóðar heimavitjan einaferð um árið, har møguleiki er at samrøða við eitt starvsfólk hjá Nánd, sum hevur heilsufakliga útbúgving og royndir at starvast við eldri fólki. Tær nýtist ikki at hava trupulleikar fyri at fáa vitjan og gert sjálvur av, hvat tú ynskir at tosa um.
Tú fært í brævi tilbð um vitjanina og kanst fáa meira at vita við at venda tær til Nánd á tlf. 73 02 00.


text:
- Tíðindi, mentan og ítróttur
Nógv vilja flyta til Tvøroyrar
Nógv fólk vilja flyta til Tvøroyrar.
Síðani á nýggjárinum hevur Tvøroyrar kommunu fingið 39 fráboðanir um tilflyting.
Tað eru fleiri enn vanligt. Og vanliga plaga fólk ikki at flyta í kommununa fyrr enn um várið.
Í gjár búðu 1737 fólk í Tvøroyar kommunu. 13.februar í fjør var fólkatalið 1722.
Tvøroyrar kommuna sigur á heimasíðuni, at hon fegnast um, at millum tilflytararnar eru barnafamiljur.
12 børn í barnagarðsaldri eru komin í kommununa síðani á nýggjárinum.
Sí eisini


text:
Eiga ella leiga?
Annaðhvørt tú skalt leiga ella keypa ein nýggjan bústað, so er umráðandi at gera sær greitt, hvørjir fyrimunir og vansar eru við báðum.
Fyrimunir og vansar við at eiga
Tá ið tú keypir fastogn, gert tú eina íløgu, sum samstundis er ein samansparing. Tú kanst selja bústaðin aftur við møguleika fyri vinningi, og tú kanst brúka bústaðin sum trygd, um tú hevur tørv á at taka lán til t.d. nýggjan bil. Eisini fært tú rentufrádrátt av upphæddini, sum tú lænir í bankanum. Alt hetta eru fyrimunir, sum tú ikki fært, um tú leigar.
Tað kann avgjørt vera ein góð íløga at keypa ein bústað og harvið seta føtur undir egið borð. Tó kann tað koma fyri, at ognin missir virði, og hetta kann gerast ein trupulleiki, um tað av onkrari orsøk verður neyðugt at selja í ótíð og fyri ein lægri prís enn ætlað. Eisini er vert at hugsa um, at útreiðslur aloftast eru knýttar at bæði keypi og sølu av bústaði, t.d. til ognarmeklara ella advokat.
Tosa við okkum í góðari tíð
Tað er skilagott at fáa ráðgeving frá bankanum tíðliga í tilgondini, um tú umhugsar at keypa. Á tann hátt fært tú beinanvegin at vita, hvat pengarnir røkka til, og hvørjar møguleikar tú hevur. Hevur tú eginfígging, t.v.s. eina samansparing, gerst samlaða bústaðarlánið minni. Les meira um bústaðarfígging her.
Fyrimunir og vansar við at leiga
Býrt tú til leigu, sleppur tú aloftast undan at taka lán, og tú sleppur eisini undan yvirskipaðu ábyrgdini av tí viðlíkahaldi og teimum ábótum, sum eini hús ella ein íbúð við jøvnum millumbilum hevur tørv á. Ein leigubústaður kann vera ein sera góð loysn, um tú vilt hava møguleikan at kunna flyta út uttan at hugsa um t.d. at skula selja bústaðin. Bara tú heldur treytirnar í leigusáttmálanum, so kann leigutilveran vera ein rættiliga ekkaleysur bústaðarháttur.
Kann gerast dýrt
Vansin við at búgva til leigu er eyðsæð, at tú ikki hevur fullan ræðisrætt á bústaðnum, at leigan kann hækka, og útleigarin kann uppsiga leigusáttmálan. Tað er sostatt ikki altíð so trygt at búgva til leigu. Tú rindar leigu uttan at spara upp í bústaðnum, og tað kann gerast dýrt, um tú ikki hevur ein støðugan leigusáttmála, men verður noydd/ur at flyta ofta. Á tann hátt kunnu útreiðslur til flyting og depositum gerast dýrar.
Spar saman
Um tú býrt til leigu, men við tíðini ynskir at keypa egnan bústað, er tað ein stórur fyrimunur, um tað eisini ber til hjá tær at spara saman til eginfígging. Hetta ger tað lættari at taka eitt bústaðarlán í framtíðini.


text:
Gjaldstovan 75 ár
Týsdagin 1. apríl 2014 var móttøka á Gjaldstovuni, tá ið stovnurin hátíðarhelt sín 75 ára føðingardag. Nógv fólk komu á gátt og vit, starvsfólkini á Gjaldstovuni, høvdu ein sera góðan dag. Gjaldstovan takkar eisini mangar ferðir fyri allar heilsanirnar, stovnurin fekk á degnum
Kunningarskriv og talur hjá Leif Abrahamsen, stjóra á Gjaldstovuni:
- Gjaldstovan 75 ár, kjarnin í búskaparstýring landsins
- Gjaldstovan 75 ár, myndir og tala
- 75 ár og visión, myndirog tala
- Filmsbrot Í filmsbrotinum eru samrøður við Beintu Dam, lands-grannskoðara, Kára Petersen, starvsfólk á Gjaldstovuni, Marjuna Hanusardóttir, løgmansstjóra, Ewald Kjølbro, stjóra á Landsverki, Bárð á Steig Nielsen, formann í Løgtingsins fíggjarnevnd og Eyðun Mohr Hansen, stjóra í Almannaverkinum.


text:
Herd tiltøk fyri at IRF kann halda ótarnað fram
Innsavningin hjá IRF er ein samfelagsberandi tænasta, sum ikki má steðga upp. Í sambandi við Coronasmittuna hava vit tí sett herd tiltøk í verk fyri at tryggja, at innsavningin av burturkasti kann halda fram so ótarnað sum gjørligt.
Allar IRF-støðir avbyrgdar
- IRF tekur ímóti burturkasti sum vanligt, men eingin vitjandi sleppa inn á støðirnar hjá IRF. Hetta verður gjørt fyri at fyribyrgja, at okkara starvsfólk verða smittaði.
Hvør bilur hjá IRF er ein avbyrgd eind
- Hvør bilur hjá IRF er ein avbyrgd eind, og fólkið í bilunum skal hava minst møguligt persónligt samband við onnur í arbeiðstíðini.
Alt samskiftið umvegis tlf og teldu
- Alt samskiftið millum starvsfólkið hjá IRF og onnur skal vera umvegis tlf ella teldu. Vit heita á borgarar og viðskiftafólk um ikki at seta seg persónligt í samband við starvsfólki hjá IRF, tá tey eru til arbeiðis. Eisini heita vit á viðskiftafólk okkara um í størsta mun at brúka bíleggingartænastuna á www.irf.fo.
Leiðsla, fyrisiting og koyrideild arbeiða heimanifrá
- Starvsfólkini í leiðsluni, fyrisitingini og koyrideildini arbeiða heimanifrá.
Eingin ferðing og bert talgildir fundir
- Øll ferðing í arbeiðsørindum er avlýst, og alt fundarvirksemi er avlýst, útsett ella verður avgreitt talgilt.
Serhøllin fyribils stongd
- Serhøllin er fyribils stongd til 30. mars, og sostatt verður eingin innsavning og hagreiðing av serburturkasti í hesum tíðarskeiðinum. Serburturkast umfatar umfatar elektronikk, køli- og frystiskáp og serliga dálkandi burturkast.
Heilsan
IRF


text:
Manchester City hevur keypt 20 ára gamla Ferran Torres frá Valencia. Hann er fyrsta keypið hjá Pep Guardiola og Manchester City í summar. Søgurnar siga, at felagið eisini er til reiðar at styrkja miðverjuna.
Ferran Torres er úr Spaina og spælir á vonginum. Hann kostar í fyrstu atløgu áleið 160 milliónir krónur, men prísurin kann hækka upp til góðar 300 milliónir krónur, alt eftir hvussu tað gongur honum og felagnum. Manchester City hevur í summar selt Leroy Sané til Bayern Munchen, meðan David Silva er givin í felagnum.
Bretskir miðar siga seg vita, at Pep Guardiola vil hava fýra spælarar afturat í hópin. Ein av teimum tykist heilt víst verða Nathan Aké hjá niðurflutta AFC Bournemouth. Hollendski miðverjin er 25 ára gamal og hevur verið millum teir bestu hjá AFC Bournemouth, síðani hann skifti frá Chelsea.


text:
Tað er framvegis ringt at fata stóra bragdið hjá føroyska U17 manslandsliðnum í European Open kappingini í Gøteborg í Svøríki, har vertirnir vóru søktir í finaluni við einum sannførandi føroyskum avriki og einum 36-29 sigri til Føroyar.
Her ber til at síggja handanina av heiðursmerkjum, handanina til bestu spælararnar, og steypahandina til føroyska U17 manslandsliðið.
Elias Ellefsen á Skipagøtu varð kosin týdningarmiklasti spælarin í kappingini, og hann var eisini toppskjútti.
Tveir føroyskir spælarar vórðu kosnir at eiga pláss á stjørnuliðnum, sum varð sett, tá ið finalan var av.
Pauli Jacobsen var kosin besti málverji, og Hákun Vest av Teigum var eisini valdur at vera millum teir sjey bestu.
##med2##
Tað er hvítarussiska hondbóltssambandið, ið hevur verið so beinasamt at leggja upptøkurnar út á YouTube.


text:
Danmarks Nationalbank og Landsbanki Føroya hava undirritað samstarvsavtalu
Sammett við onnur framkomin lond hava Føroyar í tíðarskeiðinum eftir seinna heimsbardaga verið í serstøðu við lutfalsliga nógvum og ógvusligum búskaparkreppum, sum í stóran mun hava havt sín uppruna innan fíggjarkervið.
Neyv hagtøl er týðandi fortreyt fyri tiltøkum hjá myndugleikum, ið hava til endamáls rættstundis at fyribyrgja kreppum, sum stava frá skiftandi virksemi innan fíggjarvinnuna.
Tørvurin hjá Landsbanka Føroya og Danmarks Nationalbank á hagtølum, ið lýsa virksemið hjá føroyskum fíggjarfyritøkum, er millum annað øktur í sambandi við, at peningastovnar seinnu árini hava stovnssett seg í útlondum.
Føroyar eru í mun til Danmark og onnur lond í ES eftirbátur, hvat hagtølum viðvíkur. Hetta hava landsbankin og nationalbankin ásannað. Stovnarnir hava tí gjørt av at geva framleiðslu av fíggjarhagtølum høga raðfesting.
Arbeitt hevur seinastu tíðina verið við eini víðkaðari samstarvsavtalu, og eru stovnarnir samdir um, hvussu samstarvið framyvir skal skipast. Avtalan er nú undirritað og tøk á heimasíðu landsbankans.
Grundleggjandi fyri samstarvið er, at báðir stovnarnir hava sjálvstøðuga lógarfesta hagtalsheimild. Heimildin hjá landsbankanum í §14 í landsbankalógini hevur verið mett nøktandi. Nationalbankin fekk fyri kortum eftir viðgerð av tingsmáli nr 164/2011: Uppskot til ríkislógartilmæli um at seta í gildi fyri Føroyar lóg um broyting í lóg um Tjóðbanka Danmarkar eisini hagtalsheimild í føroyskum løgdømi mótvegis peningastovnunum og øðrum viðkomandi búskapareindum.
Roknað verður við, at sonevnda MFI3-hagtalsskipanin, sum verður ment komandi tíðina, kann gerast gagnligt amboð hjá myndugleikum, peningastovnum og øðrum, sum ynskja at gera metingar av møguleikum og vandamálum, sum hava við fíggjargeiran og búskapin sum heild at gera.
Í fyrsta umfari eru tað føroysku peningastovnarnir, sum vera við í MFI3-skipanini. Ætlanin er tó, at eisini aðrir viðkomandi fíggjarstovnar skulu gerast partar av skipanini, sum frá líður.
Hagstova Føroya er yvirskipaði hagtalsmyndugleiki landsins. Í eldri avtalu millum hagstovuna og landsbankan er arbeiðsbýti millum stovnarnar ásett, sum áleggur landsbankanum at standa fyri framleiðslu av hagtølum, sum hevur við fíggjargeiran at gera. Tilsvarandi arbeiðsbýti er vanligt í ES-londum, og er eisini galdandi í Danmark millum nationalbankan og Danmarks Statistik.


text:
Eingin vøra er á ynskilistanu.
Ergoterapeutarnir hjá Ergo, gera SI screeningar og venjingar av børnum og ungum upp til 18 ár.
Í kanningini er ein SI screening og munnlig vegleiðing um hvussu foreldur og onnur um barnið, kunnu venja og hjálpa barninum.
Um kanningin staðfestur SI trupulleikar viðmæla vit, at barnið kemur til ergoterapiuna at venja, har vit regulera venjingarskránna, so við og við sum barnið verður betur fyri. Tað er umráðandi, at venjingin verður gjørd um so líðandi.
Við ávísing frá lækna, fæst tilskot frá Heilsutrygd.
Bílegg tíð á telefon 515 777 ella á ergo@ergo.fo.
Vit hava 4 viðgerðarstovur við sera góðari útgerð. Hølini eru innrættaði barnarvinarlig og til børn. Umframt sansarúm er eitt uppvenjingarhølið, eitt rúm til munn og andlitsvenjingar og telduvenjing og eitt rúm til motión og styrkivenjing.
Í ergoterapiuni hjá Ergo eru, við drúgvum royndum innan barnaøkið. Aftaná lokna útbúgving hava vit leita okkum serkunning innan viðgerð til børn, og eru vit loypandi á ymsum skeiðum.
Umframt viðgerð og ráðgeving bjóða vit SI kanning, SI screening, MAP-test, SP Sensory Profile og munnmotoriska kanning.
Í sansarúminum hava vit: kúlubað, lítla hvíta húsið, massagustól, fiber optik, heingikoyggju, ljósshow, kúludýnu, paletto, molly sekkjastól o.a.
Map-test er fyri børn úr 2,8 ár, testurin vísir hvat barnið kann, og um barnið hevur tørv á serligum stuðli ella viðgerð.
SI kanningin vísir um sansatrupulleikar eru, og hvat barnið hevur tørv á at venja, kanningin er fyri børn úr 5,8 ár. Kanningin inniheldur eisini góð ráð og vegleiðing til foreldur/avvarðandi og stovn/skúla.
SI screeningingin inniheldur eina screening og samrøðu við avvarðandi.
Eitt barn sum slevar ella hevur talutrupulleikar, kann hava stóra gleði av munn og andlitsviðgerð sum inniber munn og andlitsstimulatión og munn/tungu motoriskar venjingar.
Hevur tú spurningar um ergoterapiuna kanst tú ringja og tosað við ein ergoterapeut á tel: 515 777.
SI kanning
Ergoterapeutarnir hjá Ergo, gera SI screeningar av børnum og ungum upp til 18 ár.
Í kanningini er ein SI screening og munnlig vegleiðing um hvussu foreldur og onnur um barnið, kunnu venja og hjálpa barninum.
Um kanningin staðfestur SI trupulleikar viðmæla vit, at barnið kemur til ergoterapiuna at venja einaferð um mánaðin, har vit regulera venjingarskránna, so við og við sum barnið verður betur fyri. Tað er umráðandi, at venjingin verður gjørd um so líðandi.
Bílegg tíð á telefon 515 777 ella á ergo@ergo.fo.
Nøkur børn hava tað truplari enn onnur. Tey eru klombrut, ótrygg og tora ikki at vera við í felagsspæli. Tey kunnu blíva rasandi ella djúpt ólukkulig yvir nakað, sum onnur halda eru bagatellir. Nøkur hava innlæringartrupulleikar, talutrupulleikar ella hava trupult við at sita still og konsentrera seg.
Summi av hesum børnum blíva stemplað fyri at vera ósosial, hyperaktiv, “DAMP-børn”, kontaktveik ella bara óuppdrigin. Men í veruleikanum er tað ein einføld frágreiðing upp á teirra trupulleikar: vánalig sansaintegratión.
Umleið 10 % av øllum børnum líða av sansaintegratiónstrupulleikum. Hesir trupulleikar kunnu vísa seg á ymiskan hátt. Nøkur tekin kunnu vera:
Talan er ikki um sansatrupulleikar uttan so at gerandisdagurin hjá barninum er merktur av hesum. Við øðrum orðum kanst tú t.d vera bangin fyri 5 m vippuni í svimjihylinum, uttan at hava trupulleikar í gerandisdegnum.
Tað er trupult at vera foreldur til eitt SI-barn, og tað er við vissu truplari hjá barninum sjálvum. Men tann góða nýggjheitin er, at tað er nógv hjálp at heinta.
Um tú ivast í, um títt barn hevur sansatrupulleikar, ber til at fáa barnið kannað við eini SI-kanning.
Er tann tilgongdin, sum er í heilanum, tá okkara sansaupplivingar skulu greiðast. Vit taka alla tíðina ímóti upplivingum frá okkara sansum, og hesar upplivingar skulu skiljast og greinast í heilanum. Nakrar av teimum eru minni umráðandi og skulu skiljast frá, t.d larmur frá gøtuni ella dustsúgvaranum, ímeðan onnur skulu fáa okkum at reagera, t.d tá telefonin ringir, ein bilur floytar, ella eitt barn sum grætur í barnavogninum.
Sansatrupulleikar kunnu kallast ein “ferðsluproppur í heilanum”.
Vit eru sera bundin av okkara sansum, tí tað eru gjøgnum teir, vit fyrihalda okkum til ta verð, vit liva í. Tá okkurt gongur galið í sansaskipanini, kann tað fáa víðfevnandi fylgjur fyri lívið hjá einum. Nøkur børn hava bert trupulleikar við einum einstøkum sansi, onnur hava við fleiri. Teknini eru ógvuliga ymisk frá barni til barni.
Børnum, sum eru hypersensivtiv (ovurviðkvom) á tí taktila økinum, dámar ikki klæðir, sum stramma, hava merkir ella seymir. Ofta hava tey nøkur ávís klæðir, sum tey ynskja at ganga í alla tíðina – t.d joggingbuksur og bleytar troyggjur. Tey kunna hata og vera bangin fyri at blíva vaskað um andlitið við vátum klúti, at busta tenn, greiða hárið, verða í bað ella at klippa negl. Tey klaga og gráta ógvusligani um eina lítla skrammu. Summum dámar ikki at røra við deiggj, leir, fingramáling o.tíl.
Etitrupulleikar kunna eisini stava frá hypersensituriteti. Nøkrum børnum dámar ikki at fáa mat við einum ávísum konsinstensi í munnin. Tá tey eru smá hava tey ofta ringt við at fara frá flótandi til fasta føði, og tey fáa ofta matin skeivt í hálsin.
Tey kunnu eisini hava trupulleikar á tí sosiala økinum, tí tey eru ikki før fyri at meta um, um tey blíva t.d skumpað ella um onkur bara rørdi við tey. Tey kunnu blíva rasandi um eina óvæntaða rørslu, og teimum dámar ikki at onnur koma ov tætt uppá. Samstundis eru tey ofta ógvuslig við onnur, tí tey hava trupult við at meta um, hvussu nógva vøddastyrki tey skulu brúka.
Fínmotoriskt, sum t.d at binda lissur er ofta trupult. Tað finnast eisini SI-børn, sum eru hyposensitiv (undirfølsom), tey kenna ikki pínu, blíva ikki køld, føla ikki at tey hava matrestir um munnin, og tey kunnu ikki fáa nokk av sterkum sansaárinum.
Nøkur børn reagera sterkt upp á ljóð. Minni børn blíva kanska bangin av larmi. Teimum dámar ikki at vera í rúmi við nógvum øðrum, sum tosa hart, t.d á matstovu ella til ein føðingardag, og tey halda oftani hendurnar fyri oyruni. Summi ræðast ballónir, tí vandi er fyri, at ballónin brestur, og tað larmar.
Tá ein soleiðis uppfatar ljóð harðari, enn tey eru, og hevur trupult við at sortera ljóð frá, er tað sera trupult at konsentrera seg um skúlaarbeiði í einari stovu, har næmingarnir sussa, skava við taskuni ella larmur kemur úr skúlagarðinum.
Onnur kunnu gott halda, at tað er stuttligt at verða millum nógv børn og larm, men fáa ein óhóskandi atburð og blíva vill av rokinum.
Merkiligt nokk kunnu hesi børn viðhvørt vera sjálv ógvuliga larmandi. Tey halda, at onnur rópa og rópa so sjálvi fyri at yvirdoyva larmin frá hinum.
Nøkur SI-børn eru ógvuliga følsom fyri lukti, og teimum dámar ikki sterkt luktandi mat. Ella tey kunnu føla lukt, sum vit slettis ikki leggja merki til. Eitt luktfølsomt barn hevur tað trupult sum lítið barn í einari vøggustovu, har tað ikki altíð luktar so væl, orsakað blæum o.ø.
Kræsin børn eru ofta illa sædd. Tað er keðiligt tá barnið kvøld eftir kvøld noktar at eta matin, og foreldrini royna alt frá at tvinga matin í tey, til at gera fleiri sløg av mati í senn. Summi børn kunnu hava so sartan smakkisans, at tey hava trupult við at svølgja matin, sjálvt um tey eru sera svong. Hinvegin kunnu onnur ikki fáa nokk av sterkum mati.
SI trupulleikar kunnu sjálvandi eisini liggja á sjónsøkinum, soleiðis at sansaárini frá umverðini kennast alt ov ógvuslig.
Sum dømi kann nevnast, at vit kunnu sita í einum bili, sum koyrir. Av tí at vegirnir eru ójavnur, fáa vit nógv sansaárinini, men vit klára samstundis at hyggja út gjøgnum vindeygað og halda myndini stilla, og hyggja eftir t.d einum húsi, hesti ella lesa eina bók, ímeðan vit koyra. Fyri eitt barn, sum hevur trupulleikar við sjónssansinum, kann hetta vera sera trupult, tí tey klára ikki sjálv at vera í rørslu og halda eini mynd stillari.
Umframt omanfyri nevndu 5 sansir hava vit 2 sansir, sum hava stóran týdning fyri okkum. Tað er her, vit finna lykilin til nógvar av teimum trupulleikum, SI-børnini hava. Tað er proprioceptive sansurin (vødda/lið sansurin, verður eisini kallaður kinestetisk sans) og tann vestibulære sansurin ( balansu ella labyrintsansurin).
Proprioceptivi sansurin hevur við kropskensluna at gera. Informatiónir frá hesum sansi fortelja okkum, hvar hvør stakur likamslutur er, og hvussu teir eru í rørslu. Nøkur SI-børn rena altíð í okkurt og detta ofta um síni egnu bein. Hetta kemst av, at sansurin ikki arbeiðir rætt. Tá hesin sansurin ikki arbeiðir optimalt, kann tað eisini verða trupult at stýra einum gaffli og knívi ella skrivireiðskapi.
Børnini fáa spenningar og eymar vøddar, tí tey ikki kunna stýra hvussu hart tað er neyðugt, at spenna vøddarnar fyri at halda t.d einum blýanti. Ímynda tær, hvussu ringt tað má vera at renna eftir einum bólti, sparka til hann, raka við einari passandi ferð og senda hann ein ávísan veg?
Umráðandi er eisini at hava í huga, at vantandi kropskensla ofta er knýtt at við manglandi sjálvsvirði. Tá ein hevur ringt við at føla, at “her eri eg og her er mítt kropsmark”, hevur ein eisini ringt við at vera sjálvstøðugur og trúgva upp á síni egnu evnir.
Ring kensla av rúm og rætningi gevur eisini trupulleikar, tá barnið skal kenna mun á høgru og vinstru, og tá tað skal læra at skyna á t.d. 38 frá 83.
Tann vestibulæri sansurin er eisini týdningarmeiri, enn vit halda. Hann skrásetir m.a rørslur og ávirkanina av tyngdarkraftini.
Tá vit t.d fáa sjóverk, er tað, tí tann vestibulera skipanin órógvast og yvirstimbrast.
Tá heilin ikki fær tær røttu sansaupplýsingarnar, frá tí vestibuleru skipanini, verður tað trupult at halda balansuna, at samskipa rørslur og at orientera seg í einum rúmi.
Sum ergoterapeuturin Ayres sigur: Hvussu kann man krevja av einum barni, at tað skal sita róligt í skúlanum og skriva sítt egna navn, tá tað skal brúka nógva orku upp á bert at ansa sær ikki at detta av stólinum? Rørslur sum at reiggja, vippa og í karasellum, fáa tey flestu børnini at jubla, men hesar rørslur fáa nógv SI-børn at verða bangin.
At súkkla ella standa á rulluskoytum kann vera heilt ómøguligt fyri hesi børn. Enn einaferð skal sigast, at nøkur SI-børn reagera mótsatt og søkja ekstrem sansastimuli sum villar reiggju og snurrutúrar.
Nógv børn við SI trupulleikum hava lágan tónus. Hettar merkir, at vøddarnir mangla tann grundleggjandi spenningin. Tí virka børnini tung og sløpp sum ein sekkur av eplum. Tey hanga á stólinum og hava ringt við at sita uppreist og hava ringt við at fylgja við, tá onnur børn súkkla ella renna.
Børn við lágum tónus kunnu virka dovin. Fyri tey er tað at sita á einum stóli, skriva við einum blýanti, ella at ganga ein lítlan túr nakað, sum krevur eina rúgvu av orku . Tey arbeiða dupult so hart sum onnur fyri at útinna eina lítla rørslu.
Tað er sera umráðandi, at børn við lágum tónisi fleiri ferðir um dagin fáa “vakt” kroppin við at sansurin verður stimbraður. Ein reiggjutúrur, massaga ella ein snurritúrur á einum kontórstóli kann verða við til at aktivera slappar vøddar.
Tíbetur eru tað vónir!
Sjálvt um SI-børn hava meira at stríðast fyri, kunnu tey koma til at virka væl í skúlanum og í øðrum samanhangum við teirra vinum. Man kemur langt við sansamotoriksum venjingum og einari vitan og innlivilsi hjá foreldrum og øðrum, sum eru um barnið.
Sansamotorisk venjing minnir um spæl, venjingin verður tilrættarløgd eftir hvat ein SI kanning vísir. Børnini hoppa trampolin, koyra á rullubretti, ganga á balansubreyt, kasta og lofta bólti, eru í heingikoyggju, ganga og klintra á breyt við forðingum, spæla hoyri ella følispøl, klatra, hála, skumpa o.a
Tað er stuttligt men eisini av og á hart, tí børnini skulu arbeiða við umráðir tey eru veik í. Ein partur av viðgerðini er eisini sansastimbran, t.d at blíva rullaður inn í eitt teppi, massaga, busting og liðstimbran.
Vit bjóða SI kanning, SI screening og SI venjing í ergoterapiuni í J.C Svabosgøtu 6.
Tel: 515 777
Ergoterapi verður veitt børnum í øllum aldri, sum ikke menna seg sum væntað.
Tað kunnu vera børn við rørslubrekum, atferðatrupulleikum, likamliga og sálarliga trupulleikum.
Ergoterapeuturin tekur familjuna við í viðgerðina, og dentur verður lagdur á, at viðgerðin hóskar gerandisdegnum hjá tí einstaka barninum. Viðgerðin verður tí veitt í heimi, skúla ella dagstovni, alt eftir tørvi.
Ergoterapeuturin skilur ímillum viðgerð, givnari av terapeuti og venjing, sum kann gevast av øðrum undir supervisión.
Ergoterapeururin kann veita ráðgeving sum lættir um gerandis-dagin hjá barninum og teimum, sum eru um barnið.
Ein tann mest umráðandi uppgávan hjá ergoterapeutinum er so tíðliga sum møguligt at hjálpa tí sjúka barninum og familjuni.
Ergoterapeuturin hevur í síni grundútbúgving fingið sjúkralæru og breiða vitan, sum er neyðug fyri at greina og meta um tørvin á viðgerð.
Hon skipar fyri, at samarbeitt verður um barnið á besta hátt.
Í viðgerðini brúkar terapeuturin tær sterku síðurnar hjá barninum, og hon lærir barnið at kompensera fyri tær veiku síðurnar.
Viðgerðin skal geva barninum eina positiva kensluliga og intellektuella menning.
Barnið lærir gjøgnum viðgerðina og venjingina at samskipa og skilja ímillum tey mongu sansaárin, sum tað fær.
Gjøgnum terapeutiskt og pædagogiskt tilrættarlagt spæl tryggjar terapeuturin, at barnið upplivir gleðina við at kunna meistra og brúka sínar skapandi møguleikar.
Børn, sum á ein ella annan hátt eru sjúk, hava ofta trupult við at spæla við vanliga leiku.
Ergoterapeuturin kann útvega og veita ráð um leiku, og hjálpa barninum, so tað kann spæla við onnur børn á ein viriligan hátt.
Munn og anlitsviðgerð
Børn, sum hava trupult við at tosa, at eta og børn sum sleva, hava ofta tørv á einari serligari viðgerð, sum vit kalla munn-og andlitsviðgerð.
Tá talan er um punkubørn, vegleiðir ergoterapeuturin familjuni og ørðum, hvussu tey á besta hátt stulða barninum.
Hjá ov tíðliga føddum børnum og børnum, sum á ein ella annan hátt ikki hava fingið tað, teimum tørvar undir barnsburðartíðini, veitir terapeuturin sansistimbran. Um barnið ikki sýgur sum vanligt fær tað munn- og anlitsviðgerð.
Ergoterapeuturin gevur ráð um innrætting í heimi, skúla og stovni.
Ergoterapeuturin hyggur at tørvinum hjá barninum og syrgir fyri, at innrættingin er við til at stimbra barnið.
Umhvørvið verður tilrættislagt so, tað lættir um arbeiðsstøður.
Um tú ynskir ergoterapi til barn títt, kanst tú seta teg í samband við egna lækna og biða um eina tilvísing, ella ringja til ein av terapeutinum.
Um lækni ávísir fæst 50% stuðul frá Heilsutrygd. Til ber at søkja um fíggjarligan stuðul av restini frá Almannastovuna.
Barnaergoterapeutar arbeiða sum konsulentar um alt landið.
Ergoterapi verður veitt børnum við SI trupulleikum, motoriskum trupulleikum, Down Syndrom, Cerebral Paresu, vánaligum motorikki í munn og andliti, børn sum ikki mennast aldurssvarandi o.s.v.
Ergoterapeutar hava sáttmála við Heilsutrygd, tí fæst 50 % stuðul frá Heilsutrygd, um lækni hevur ávíst barnið. Hina helvtina kann stuðul søkjast um frá Almannastovuni, ella gjalda sjálvi.
Vilt tú hava hjálp til ávísing, ella hoyra nærri so ring til okkara á 515 777 ella 594 777.


text:
Ring og góð bókatíðindi úr Bretlandi
Hvussu hevur prentaða bókin tað sum miðil til vitan, upplýsing og undirhald.
Menniskju hava frá fyrndini lært mest um hvør annan og lívið yvirhøvur við talaða orðinum. Men fyri fólk, ið vildu vita meiri, kom skrivtmálið og serliga prenttøkni frá Gutenberg í 1440 væl við. Eftir Trúbótina lærdi fjøldin at lesa.
Prentaða bókin hevur verið og er enn týdningarmesta keldugoymsla til tær royndir, sum menniskju hava gjørt higartil, og sum eru til skjals. Bóka- og skjalasøvn hava verið høvuðsálit, tá vit søktu vitan út um tað vanliga.
Bøkur eru enn høvuðskeldur til ta vitan, ið menniskju leita til, tá um teirra útbúgving ræður, serliga í hugvísindum. Eingin kann ímynda sær eina ástøðiliga vitan við prógvi, verkligum ella akademiskum, uttan bøkurnar.
Hin vegin fær teldutøk vitan størri og størri týdning, tá ræður um at granska hagfrøðilig og náttúruvísindalig evni, serliga til útrokningar.
Men bókin fyllir í dag nógv minni enn snildfon og telda, tá fólk leita sær undirhald, tíðindi og skjótt funna vitan. SV er til tíðindi og serliga undirhald.
Tí er væntandi, at bøkur við djúpari vitan verða minni brúktar, nú tíðin tykist flestum knøpp sammett við fyrr, tá bert talaða og skrivaða orðið var álitið.
Sonevndir bókormar hava altíð verið ein minniluti, men tey flestu av okkum hava eina bók ella fleiri við hondina, ið vit lesa í til undirhalds ella vitan.
Telda, snildfon og SV taka nú alsamt meir av okkara tíð (hjá nógvum eru tey tíðarspill upp í tímar dagliga), og SV stimbrar heilan minni enn lesnaður.
Bretland man vera sum Vestanlond flest, tá um bøkur ræður. Haðan bar The Times tey tíðindi herfyri, at bretskar kommunur hava stongt 700 bókasøvn og bókalánstænastur síðan 2010. (Svarar lutfalsliga til knapt 1 færri í Føroyum).
3.600 bókasøvn eru enn opin, har eisini 50.000 sjálvboðin arbeiða. 8 mió aktivir bókalænarar eru í Bretlandi. Tað tykist heldur lítið av lesandi fólki.
Tey góðu tíðindini frá Nielsen BookScan í Bretlandi eru, at bókamarknaðurin hevði sítt 4. ár á rað í vøkstri, 0,2% øktari prentbókasølu við 2,1% størri virði.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Her er kostnaðurin av at rudda í Víkarbyrgi
Námsfrøðingur, pápi og rættarvitni stungin niður
Fráboðan og neyðarróp
Almenn viðurkenning av spillnaknum margfeldni í Bretlandi
Úr bandasavninum: Samrøða við Eiler Jacobsen 1. partur
Fyrrverandi útvarpsvertur ætlar sær í býráðið
Vespureiðrið (153) - 28. sept. 2020
Kommunan hevur keypt hesi húsini til nýggja kommunuskrivstovu
NOVA úr Suðuroynni (50) - 30. sept. 2020
VIDEO: HANDAN KAMPIN VINNUR BILL MÓTI JOHAN
Ræðandi hvussu einsporað aktivistarnir í KvF viðgera hetta málið
VIDEO: Ein biltúr við Karl Martin og Michel Nielsen
Samrøða: Rani Andrasson Skaalum, sum hevur megna at tapt seg og hildið vektina niðri
Samrøða: Magnus Rasmussen og Jørgen Niclasen um fíggjarlógina 2021
Eitt sera skuffandi innslag í Degi og Viku
Gamlir skiparar royna seg nú sum sølumenn
Nýggur KÍ sangur útgivin (hoyr hann her)
Tíðindi frá NSÍ
Á Torginum 22. sept. 2020 - Samrøða: Kristian Martin Rasmussen
GRANT takkar fyri "landsliðsboðini"
Fyribils er hetta listin hjá Borgaralistanum til býráðsvalið í Runavíkar kommunu
Samrøða: Heðin Mortensen, um stress, motión og matvanar sum aktivur 74 ára gamal maður
KVF: 46 ára gamal maður ákærdur fyri milliónasvik
Samrøða: Svein í Prestgarði, um avbjóðingarnar, ið lívið sum tónleikari hevur við sær.
Samband
Postboks 226
FO-600 Saltangará


text:
Tá stuðulskeiðið er av
Yrkislistafólk, ið hava fingið trý ára listafólkastuðul, skulu lata grunninum ávegsfrágreiðing árliga.
Listafólk, leik og lærd, ið hava fingið starvsløn, skulu lata grunninum frágreiðing um avrik í stuðulskeiðnum.
Tey, ið hava fingið íverksetanarstuðul, skulu lata inn frágreiðing, umframt áteknaðan roknskap t.e. ein uttanveltaður persónur váttar, at roknskapurin er settur upp sambært fyriliggjandi skjølum.
Stuðulsfrágreiðing skal latast inn í seinasta lagi 1. apríl árið eftir játtanarárið. Henda áseting er eisini treyt fyri nýggjari tilsøgn.